**РЕПУБЛИКА СРПСКА**

**ВЛАДА**

 **Е**

 **НАЦРТ**

**ЗАКОН**

**О ЛОВСТВУ**

**Бања Лука, новембар 2023. године**

**Нацрт**

**ЗАКОН**

**О ЛОВСТВУ**

**ГЛАВА I**

**ОСНОВНЕ ОДРЕДБЕ**

Члан 1.

 Овим законом уређују се заштита, управљање, лов, коришћење и унапређивање популација дивљачи у ловишту; заштита, очување и унапређивање станишта дивљачи; заштита, уређивање и одржавање ловишта, те друга питања од значаја за дивљач и ловство.

Члан 2.

(1) Ловство је еколошка, економска, друштвено корисна и образовно-научна дјелатност, која је у функцији заштите, узгоја, одрживог коришћења и сталног побољшавања квалитета фонда дивљачи, станишта и других ловних ресурса.

 (2) Дивљач је природно богатство и добро од општег интереса које ужива посебну бригу и заштиту Републике Српске (у даљем тексту: Република).

(3) Циљ овог закона је обезбјеђивање одрживог газдовања популацијама дивљачи и њихових станишта на начин и у обиму којим се трајно одржава и унапређује виталност популације дивљачи, производна способност станишта и биолошка разноврсност, чиме се постиже испуњење економских, еколошких и социјалних функција ловства, те очување биолошке разноврсности и еколошке равнотеже природних станишта, дивљачи и дивље фауне и флоре.

Члан 3.

 (1) Општи интерес из члана 2. став 2. овог закона обезбјеђује се:

 1) доношењем Програма развоја ловства Републике Српске (у даљем тексту: Програм развој ловства),

 2) доношењем планских докумената у ловству,

 3) сталним мониторингом популација дивљачи и њихових станишта,

 4) обезбјеђивањем средстава за заштиту, очување и унапређивање популација дивљачи и њихових станишта, као и за друге намјене од значаја за ловство,

 5) обезбјеђивањем средстава за успостављање и одржавање информационог система о популацијама дивљачи и њиховим стаништима,

 6) обезбјеђивањем подршке корисницима ловишта,

 7) истраживачко-развојном дјелатношћу у области ловства,

 8) промоцијом ловства,

 9) надзором над примјеном прописа у области ловства,

 10) обављањем и других послова у складу са овим законом и прописима донесеним на основу њега.

 (2) Дивљач и други природни ловни ресурси су у својини Републике, којим одрживо управља Министарство пољопривреде, шумарства и водопривреде (у даљем тексту: Министарство) под условима и на начин који се прописују овим законом.

 (3) Влада Републике Српске (у даљем тексту: Влада), путем Министарства, контролише остваривање општег интереса у области ловства.

Члан 4.

Изрази и појмови коришћени у овом закону имају сљедећа значења:

1) алохтона врста дивљачи је врста дивљачи која се налази изван подручја њене природне распрострањености, као посљедица намјерног или случајног уношења,

2) аутохтона врста дивљачи је врста дивљачи која се налази у природи у одређеном подручју које је познато по природној распрострањености те дивљачи,

3) биолошка разноврсност је разноликост и промјењивост биолошких облика, појава и процеса у оквиру живих организама и еколошких комплекса чији су они саставни дио, као одговор еволуције на промјењивост еколошких фактора,

4) дивљач високог лова су: мрки медвјед, обични јелен, јелен лопатар, дивокоза, срна, муфлон, вук, дивља свиња и мужјак великог тетријеба,

5) дивљач ниског лова су: зец, шакал, лисица, дивља мачка, јазавац, куна златица и бјелица, твор, велика и мала ласица, те све ловостајем заштићене (осим мужјака великог тетријеба) и незаштићене врсте ловних птица,

6) дивљач су дивље животиње из класе сисара (Classis: Mammalia) и класе птица (Classis: Aves),

7) длакава дивљач су дивље животиње из класе сисара, чије је тијело обрасло длаком,

8) дозвола за лов је исправа којом се ловцу дозвољава лов дивљачи високог лова,

9) инјекциона пушка је средство које служи за умиривање животиња уз помоћ анестетика,

10) испит урођених особина и утакмице ловачких паса су манифестације којима се утврђују, односно оцјењују урођене особине и квалитет ловачких паса у лову дивљачи, а одржавају се у ограђеном терену за обуку и тренинг ловачких паса (гатер) и на отвореном терену за обуку и тренинг ловачких паса, уз писмену сагласност корисника ловишта,

 11) Кинолошки савез Републике Српске јесте асоцијација која издаје родовнике (увјерења о поријеклу пса) и друге неопходне документе у вези са екстеријером и положеним испитима ловачких паса, а све у складу са прописима Међународне кинолошке организације (FCI),

12) Комерцијални лов је лов у којем ловац, без обзира на то да ли је члан удружења које је корисник ловишта, кориснику ловишта плаћа цијене организационе таксе, одстрела, коришћења дивљачи и услуга у ловишту у пуном прописаном износу, а лов се може изводити сваким даном у складу са Наредбом о времену лова ловостајем заштићене дивљачи,

13) концесија, у смислу овог закона, јесте право на коришћење планираног одстрела дивљачи, уз обављање ловне дјелатности у привредном ловишту, на основу закљученог уговора,

14) концесионар, у смислу овог закона, јесте правно лице које је на основу уговора о концесији стекло право коришћења планираног одстрела дивљачи, уз обављање ловне дјелатности у привредном ловишту,

15) корисник ловишта је субјект који је на основу одредаба овог закона добио ловиште на коришћење,

16) коришћење дивљачи је предузимање мјера с циљем добијања одређене трофејне, материјалне или опште користи од дивљачи и њених дијелова,

17) Ловачки савез Републике Српске (у даљем тексту: Ловачки савез) јесте асоцијација корисника ловишта и других субјекта заинтересованих за развој и унапређење ловства у Републици Српској,

18) ловна карта је исправа којом се ловцу дозвољава лов дивљачи ниског лова,

19) ловни ресурсису дивљач и сва друга материјална добра којим располаже ловиште,

20) узгајалиште дивљачи у ограђеном простору је инвестиционо-економски објекат намијењен за репродукцију квалитетне дивљачи и лов,

21) матични ловац је ловац који је члан удружења које је корисник спортско-рекреационог ловишта,

22) мониторинг популација дивљачи и њихових станишта је систем сталног праћења и анализе укупног стања популација дивљачи и њихових станишта, а посебно виталности и здравственог стања популација дивљачи и биолошке разноврсности ради предузимања мјера превенције и заштите,

23) неловни дани су дани у којима није дозвољен планирани одстрел дивљачи у спортско-рекреационом ловишту,

24) ограђени терен за обуку и тренинг ловачких паса (гатер) је ограђени дио ловишта, на којем се изводи обука ловачких паса ради усавршавања и испитивања урођених особина,

25) перната дивљач је дивљач из класе птица, чије је тијело обрасло перјем,

26) санитарни одстрел је одстрел болесне или рањене дивљачи, а дозвољен је и у вријеме ловостаја,

27) узгој дивљачи је стручна оперативна активност којом се обезбјеђују повољни услови исхране, репродукције, раста и развоја ловног фонда, достизање његове оптималне бројности, структуре и квалитета,

28) узгојни одстрел дивљачи је узгојна мјера која се планира и реализује у току ловне сезоне с циљем побољшања структуре и квалитета ловног фонда,

29) уређење ловишта је спровођење пројектованих мјера које су у функцији ефикасније заштите, узгоја и коришћења дивљачи и ловишта,

30) фото-лов је спортско-рекреациона активност у којој ловац задовољава своју потребу фотографисањем ловних ресурса у слободној природи.

**ГЛАВА II**

**ДИВЉАЧ И ЊЕНА ЗАШТИТА**

Члан 5.

 (1) Према систематској класификацији, дивљач чине породице и врсте из класе сисара (Classis: Mammalia) и породице и врсте из класе птица (Classis: Aves).

 (2) Министар пољопривреде, шумарства и водопривреде (у даљем тексту: министар) доноси Правилник о систематској класификацији дивљачи.

Члан 6.

 (1) Дивљач из класе сисара и класе птица дијели се на заштићену и незаштићену дивљач.

 (2) У заштићену дивљач из класе сисара спадају врсте: обични јелен *Cervus elaphus* L.), јелен лопатар (*Dama dama L.)*, срна (*Capreolus capreolus L.)*, дивокоза (*Rupicapra rupicapra* L.), муфлон (*Ovis musimon* Pall.), мрки медвјед (*Ursus arctos* L.), зец (*Lepus europeaus* Pall.), видра (*Lutra lutra* L.), европска вјеверица (*Sciurus vulgaris* (L.), велики пух (*Glis glis* L.), рис (*Lynx lynx* L.), нутрија (*Myocastor coypus* Mol.) и дабар *(Castor fiber* L.).

 (3) У заштићену дивљач из класе птица спадају врсте из породице:

1) шумске коке (Tetraonidae), у коју спадају: велики тетријеб или глухан (*Tetrao urogallus* L.), тетријеб мали или ружевац (*Lyrurus tetrix* L.) и љештарка (*Bonasa bonasia* K&B),

2) пољске коке (Phasianidae), у коју спадају: фазан (*Phasianus colchicus* L.), јаребица пољска или трчка (*Perdix perdix* L.), јаребица камењарка (*Alectoris graeca* Meis.), препелица или пућпура (*Coturnix coturnix* L.),

3) рода (Ciconiidae), у коју спадају: рода бијела (*Ciconia ciconia* L.) и рода црна (*Ciconia nigra* L.),

4) вивака (Charadriidae), у коју спада вивак подзвиздач (*Vanellus vanellus* L.),

5) патака (Anatidae), у коју спадају: дивља патка или патка глувара (*Anas platyrhynchos* L.), патка кржуља или крџа (*Anas crecca* L.), дивља гуска (*Anser anser* L.), гуска глоговњача (*Anser fabalis* Lath.), гуска лисаста (*Anser albifrons* Scop.), ронац велики (*Mergus merganser* L.), ронац средњи или брскавац (*Mergus serrator* L.), ронац бијели или мали ронац (*Mergus albellus* L.), лабуд црвенокљуни (*Cygnus olor* Gm.), велики лабуд или лабуд жутокљуни (*Cygnus cygnus* L.), те лабуд црнокљуни (*Cygnus bewicki* Yarr.),

6) шљука (Scolopacidae), у коју спадају: шљука шумска или шљука бена (*Scolopax rusticola* L.), барска шљука или шљука кокошица (*Gallinago* *gallinago* L.), шљука ливадарка (*Gallinago* *media* Lath.), мала шљука, шљука козица или мала бокасина (*Lymnocryptes minimus* Brun.), прутка кривокљуна или кривокљуни спрудник (*Tringa nebularia* Gunn.), прутка дугонога или танкокљуни спрудник (*Tringa stagnatilis* Bechst.), прутка пјегава или спрудник пијукавац (*Tringa ochropus* L.), прутка мигавица или спрудник мигавац (*Tringa glareola* L.), прутка мала или полојка (*Actitis hypoleucos* L.), муљача црвенорепа (*Limosa limosa* L.), муљача смеђа или лапонска муљача (*Limosa lapponica* L.),

7) чапљи (Ardeidae), у коју спадају: чапља дангуба или црвена чапља (*Ardea purpurea* L.), чапља жута (*Ardeola ralloides* Scop.), велика бијела чапља (*Аrdea* *alba* L.), чапљица (*Ixobrychus minutus* L.), гак (*Nycticorax nycticorax* L.) и букавац (*Botaurus stellaris* L.),

8) орлова и јастребова (Accipitridae), у коју спадају: орао сури (*Aquila chrysaetos* L.), орао крсташ (*Aquila heliaca* Sav.), орао клокоташ или црни орао (*Clanga* *clanga* Pall.), орао кликташ (*Clanga* *pomаrina* Brehm.), орао пругасти (*Aquila* *fasciata* Viell.), орао патуљасти (*Hieraaetus pennatus* Gm.), орао штекавац или бјелорепан (*Haliaeetus albicilla* L.), орао змијар (*Circaetus gallicus* Gm.), мишар (*Buteo buteo* L.), гаћасти мишар (*Buteo lagopus* Brunn.), риђи мишар (*Buteo rufinus* Cretz.), осичар (*Pernis apivorus* L.), суп бјелоглави (*Gyps fulvus* Havbl.), суп старјешина или црни стрвинар (*Aegypius monachus* L.), костоберина жутоглава или брадан (*Gypaetus barbatus* L.), стрвинар бијели или бијела кања (*Neophron percnopterus* L.), јастреб кокошар (*Accipiter gentilis* L.), кобац птичар (*Accipiter nisus* L.) и кобац краткопрсти (*Accipiter brevipes* Severt.), шкањац мишар (*Buteo buteo* L), еја пољска (*Circus cyaneus* L.), еја мочварица (*Circus аeruginosus* L.), еја степска (*Circus macrourus* Gmel.), луња рђаста или риђа луња (*Milvus milvus* L.) и луња црна (*Milvus migrans* Bodd.),

9) соколова (Falconidae), у коју спадају: соко сиви (*Falco peregrinus* Tunst.), соко крагујац или ластавичар (*Falco subbuteo* L.), соко степски (*Falco cherrug* Gray.), соко мали или соко крагуљчић (*Falco columbarius* L.), соко јужни или кршки соко (*Falco biarmicus* Temm.), вјетруша кликтава или вјетрушка (*Falco tinnunculus* L.), вјетруша копчић или сива вјетрушка (*Falco vespertinus* L.), вјетрушка бјелонокта (*Falco naumanni* Fleisch.),

10) несита или пеликана (Pelecanidae), у коју спада: несит ружичасти (*Pelecanus onocrotalus* L.) и несит кудрави (*Pelecanus crispus* Bruch.),

11) ждралова (Gruidae), у коју спада сиви ждрал (*Grus grus* L.),

12) дропљи (Otididae), у коју спадају: дропља велика (*Otis tarda* L.) и дропља мала (*Tetrax tetrax* L.),

13) лиски (Rallidae), у коју спадају: лиска црна (*Fulica atra* L.), барски пјетлован (*Rallus aquaticus* L.), барска кокица (*Gallinula choloropus* L.), хариш или прдавац (*Crex crex* L.), мали барски пјетлић (*Zapornia pusilla* Pall.), барски пјетлић или штиока барска (*Porzana porzana* L.) и сиви барски пјетлић или штиока визлиница (*Zapornia parva* Scop.),

14) поморника (Stercorariidae), у коју спадају: поморник велики (*Catharacta skua* Brunn.), поморник виторепи – широкорепи (*Stercorarius pomarinus* Temm.), поморник краткорепи (*Stercorarius parasiticus* L.), поморник дугорепи (*Stercorarius longicaudus* Vieil.),

15) галебова (Laridae), у које спадају: галеб обични (*Larus ridibundus* L.), сребрнасти галеб (*Larus argentatus* Pont.), галеб ћукавац или галеб мрки (*Larus fuscus* L.), галеб бурни или сиви галеб (*Larus canus* L.), галеб мали (*Hydrocoloeus* *minutus* Pall.), галеб црнoглави (*Larus melanocephalus* Temm.), галеб тропрсти (*Rissa tridactyla* L.), чигра обична (*Sterna hirundo* L.), чигра мала (*Sternula* Sterna *albifrons* Pall.), чигра дугокљуна (*Thalasseus* *sandvicenzis* Lath.), чигра црна (*Chlidonias niger* L.), чигра бјелокрила (*Chlidonias leucopterus* Temm.), чигра дебелокљуна (*Gelochelidon nilotica* Gm.) и велика чигра (*Hydroprogne caspia* Lep.) и бјелобрка чигра (*Chlidonias hybrida*),

16) пљенора (Gaviidae), у коју спадају: пљенор велики или велики морски гњурац (*Gavia immer* Brunn.), пљенор средњи или црногрли морски гњурац (*Gavia arctica* L.), пљенор мали или риђогрли морски гњурац (*Gavia stelatta* Pont.),

17) голубова (Columbidae), у коју спадају: голуб дивљи или пећинар (*Columba livia* Gm.), голуб дупљаш (*Columba oenas* L.), голуб гривњаш (*Columba palumbus* L.), грлица (*Streptopelia turtur* L.) и гугутка или кумрија (*Streptopelia decaocto* Friv.),

18) совa (Strigidae), у коју спадају: сова буљина или велика ушара (*Bubo bubo* L.), сова јастребача или дугорепа сова (*Strix uralensis* Pall.), сова шумска (*Strix aluco* L.), утина (*Asio otus* L.), сова мочварица или ритска сова (*Asio flammeus* Pont.), кукувија (*Tyto alba* Scop.), кукумавка (*Athene noctua* Scop.), гаћаста кукумавка (*Aegolius funereus* L.), ћук (*Otus scops* L.), дугорепа сова (Strix uralensis Pall.) и мала сова (*Glaucidium passerinum* L.),

19) гњураца (Podicipedidae), у коју спадају: гњурац чубасти (*Podiceps cristatus* L.), гњурац риђоврати или гњурац русогрли (*Podiceps griseigena* Bod.), гњурац црноврати (*Podiceps nigricollis* Brehm.), гњурац ушати (*Podiceps auritus* L.) и гњурац мали (*Tachybaptus ruficollis* Pall.),

20) вранаца (Phalacrocoracidae), у коју спадају: морски вранац или вранац кукмаш (*Phalacrocorax aristotelis* L.) и вранац мали (*Microcarbo pygmaeus* Pall.),

21) врана (Corvidae), у коју спада галица чолица или жутокљуна галица (*Pyrrhocorax graculus* L.),

22) шева (Alaudidae), у коју спадају: шева винтуља (*Alauda arvensis* L.), пољска шева или велика шева (*Melanocorypha calandra* L.), шева ћеврљужица или мала шева (*Calandrella brachydactyla* Leis.), планинска шева (*Eremophila alpestris* L.), шумска шева или шева круница (*Lullula arborea* L.) и ћубаста шева (*Galerida cristata* L.).

(4) У незаштићену дивљач из класе сисара спадају врсте: дивља свиња (Sus scrofa L.), вук (Canis lupus L.), шакал (Canis аureus L.), лисица (Vulpes vulpes L.), ракунопас (Nyctereutes procyonoides Gr.), дивља мачка (Felis silvestris Sch.), куна златица (Martes martes L.), куна бјелица (Martes foina Erx.), твор (Mustela putorius L.), велика ласица – хермелин (Mustela erminea L.), мала ласица (Mustela nivalis L.), јазавац (Meles meles L.), бизамски пацов (Ondatra zibethicus L.) и мунгос (Herpestes auropunctatus Hodg.).

 (5) У незаштићену дивљач из класе птица спадају врсте: вранац велики –корморан (*Phalacrocorax carbo*), чапља сива (*Ardea cinerea* L.), гавран (*Corvus corax* L.), врана сива (*Corvus cornix* L.), врана црна (*Corvus corone* L.), гачац (*Corvus frugilegus* L.), чавка (*Corvus monedula* L.), шојка (*Garrulus glandarius* L.), сврака (*Pica pica* L.) и љешникара (*Nucifraga coryocatactes* L.).

(6) Корисник ловишта може прогласити заштићеном и дивљач која није наведена у ст. 2. и 3. овог члана, нарочито ако је бројно стање угрожено.

Члан 7.

(1) Заштита дивљачи обухвата спровођење свих мјера које обезбјеђују услове за живот и репродукцију дивљачи, као и заштиту од болести, штеточина, елементарних непогода, противзаконитог коришћења и угрожавања.

(2) Заштићена дивљач из члана 6. ст. 2. и 3. овог закона дијели се на трајно заштићену, ловостајем заштићену и привремено заштићену дивљач.

 (3) Трајна заштита дивљачи одређује се за врсте дивљачи које су постале ријетке, због чега их је потребно сачувати од нестанка.

 (4) Ловостајем су заштићене оне врсте дивљачи које је дозвољено ловити само у одређено вријеме лова.

 (5) Привремена заштита дивљачи може се одредити за врсте које су ловостајем заштићене или су у категорији незаштићене дивљачи, у случају значајног смањења њихове бројности и одрживости.

(6) Забрањено је ловити, прогањати или намјерно узнемиравати трајно заштићену дивљач и привремено заштићену дивљач.

Члан 8.

 Трајна заштита одређује се за сљедеће врсте заштићене дивљачи: видра, рис, вјеверица, кока великог тетријеба, мали тетријеб и његова кока, кока љештарка, сиви ждрал, вивак позвиздач, дивља грлица, галица чолица или жутокљуна галица, као и врсте из породице: чапљи (осим сиве чапље), рода, лабудова, орлова и јастребова, соколова, несита или пеликана, дропљи, лиски (осим црне лиске), шљука и спрудника (осим шумске шљуке, барске шљуке, шљуке ливадарке и мале шљуке), поморника, галебова, сова, гњураца, патака (осим дивље патке или патке глуваре, патке кржуље, дивље гуске, гуске глоговњача и лисасте гуске), пљенора и шева.

Члан 9.

(1) Ловостај је период у коме је забрањено ловити, прогонити или на други начин узнемиравати и угрожавати ловостајем заштићену дивљач.

 (2) Ловостајем се заштићују сљедеће врсте дивљачи: обични јелен, јелен лопатар, срна, дивокоза, муфлон, мрки медвјед, зец, пух, дабар, нутрија, велики тетријеб – мужјак, препелица, јаребица камењарка, јаребица пољска, љештарка –мужјак, шумска шљука, барска шљука, шљука ливадарка и мала шљука, дивљи голубови(голуб дивљи или пећинар, голуб дупљаш, голуб гривњаш), фазан и женка фазана, дивља патка глувара, патка кржуља, гугутка, дивља гуска, гуска глоговњача, лисаста гуска и црна лиска.

(3) Министар доноси наредбу којом прописује вријеме трајања лова ловостајем заштићене дивљачи.

Члан 10.

(1) Ако у ловишту настане примјетно смањење бројног стања одређене врсте ловостајем заштићене и незаштићене дивљачи због елементарних непогода, болести и других неповољних околности, корисник ловишта обавезан је да привремено забрани лов те врсте дивљачи, као и да предузме све мјере ради успостављања њеног претходног бројног стања, структуре и квалитета.

(2) Министар доноси наредбу којом прописује привремену забрану лова у ловишту у случају неизвршења планираних резултата из ловне основе у односу на остварене резултате или неусаглашености међусобних односа корисника ловишта.

(3) У случају да корисник ловишта не донесе забрану лова из става 1. овог члана, министар доноси наредбу о привременој забрани лова.

Члан 11.

 (1) Министар доноси рјешење којим се даје сагласност за насељавање нових врста дивљачи у ловиште или узгајалиште.

 (2) Дивљач из става 1. овог члана може се уносити само ако не штети и не угрожава природна станишта и постојеће аутохтоне дивље биљне и животињске врсте.

 (3) Уз захтјев за сагласност из става 1. овог члана, узгајивач дивљачи у ограђеном простору доставља мишљење ЈУ Ветеринарски институт Републике Српске „Др Васо Бутозан“ Бања Лука.

 (4) Уз захтјев за сагласност из става 1. овог члана, корисник ловишта доставља мишљење Републичког завода за заштиту културно-историјског и природног насљеђа и програм интродукције, који израђује компетентна стручна или научна установа.

Члан 12.

(1) Заштита угрожених врста дивљачи врши се у складу са одредбама овог закона и прописима из области заштите природе.

(2) На основу међународно прихваћених критеријума, тренутног стања популација дивљачи и њихових станишта, Влада на приједлог министарства надлежног за екологију врши усаглашавање статуса заштите дивљих животињских врста у складу са овим законом и прописима из области заштите природе.

(3) Праћење стања популација ријетких и угрожених врста дивљачи на терену врше корисници ловишта у складу са прописима из области ловства.

Члан 13.

 Миграторне врсте дивљачи које нису у ловном фонду Републике имају статус трајно заштићених врста у смислу овог закона.

Члан 14.

(1) Забрањен је лов птица и сисара корисних за пољопривреду и шумарство.

(2) Забрањено је уништавање, хватање, присвајање, излагање и продаја младунчади и јаја, оштећење и уништавање гнијезда, легла и јаја заштићене и незаштићене дивљачи.

(3) Министар доноси наредбу којом прописује врсте птица и сисара корисних за пољопривреду и шумарство.

Члан 15.

(1) Забрањено је хватање дивљачи и држање дивљачи у затвореном или ограђеном простору.

(2) Изузетно од става 1. овог члана, министар може донијети рјешење којим даје сагласност за хватање или држање дивљачи у ограђеном простору у сљедећим случајевима:

1) када то захтијевају потребе зоолошких вртова и комерцијалног извоза, у сарадњи са корисником ловишта,

2) ради насељавања ловишта или узгајалишта и прихватилишта дивљачи у ограђеном простору,

3) због сузбијања болести или озљеда,

4) за потребе тренинга и испитивања урођених особина ловачких паса,

5) за потребе науке, истраживања и праћења стања популација у складу са законом,

6) због одузимања дивљачи из заточеништва.

 (3) Министар доноси правилник којим прописује детаљне услове, начин хватања и држање дивљачи у ограђеном простору.

 Члан 16.

(1) Интервентни тим за рјешавање нежељених ситуација и збрињавање крупних звијери (у даљем тексту: интервентни тим) јесте тим који се именује ради рјешавања нежељених ситуација, неуобичајених појава, опасности и штете које проузрокују медвјед, вук и рис, као и њиховог спасавања, хватања, обиљежавања и збрињавања.

 (2) Предсједник Ловачког савеза доноси рјешење којим се именује интервентни тим.

 (3) Рјешењем о именовању из става 2. овог члана одређују се састав и задаци интервентног тима.

Члан 17.

(1) Дивљач је забрањено ловити, узнемиравати и угрожавати:

1) употребом рефлектора, фарова, јаких батеријских лампи и других свјетлосних извора, огледала, магнетофона и других звучних уређаја, вјештачких и живих мамаца и омамљујућих средстава,

2) отровом, омчама, замкама, клопкама, гвожђима, мрежама, самостријелом, електричним уређајима или другим средствима за масовно хватање, односно уништавање,

3) ако је угрожена пожаром, високим температурама, поплавом, сњежним наносима, поледицом и другим елементарним непогодама,

4) хртовима, полухртовима и нерасним псима,

5) гађањем из моторних возила и других средстава на моторни погон, као и гажењем моторним возилима,

6) луком и стријелом, ваздушним оружјем и свим врстама хладног оружја,

7) пушком сачмарицом, помоћу паса, погоном и пригоном папкасту ловостајем заштићену дивљач и медвједа, изузев дивљих свиња,

8) у вријеме ловостаја, неловним данима, у току бременитости и одгоја младунчади,

9) на удаљености мањој од 200 метара од насеља или објеката за становање,

10) паљењем трава, стрњика, трстика и осталог растиња у ловишту.

(2) Свако држање средстава из става 1. т. 1) и 2) овог члана изван стамбених објеката, а унутар ловишта, сматра се ловом, изузев у случајевима који су наведени у члану 15. став 2. овог закона.

(3) Нерасним псима из става 1. тачка 4) овог члана сматрају се пси који нису регистровани код надлежне кинолошке организације и који немају родовник.

(4) Забрањено је са псима ловити и узнемиравати дивљач ван терена одређеног за тренинг у периоду од 1. марта до 31. јуна.

(5) Забрањено је у ловишту градити ловноузгојне и ловнотехничке објекте и прихрањивати дивљач без писменог одобрења корисника ловишта.

(6) Изузетно од ст. 1. и 4. овог члана, дозвољено је:

1) користити пса крвосљедника у тражењу рањене дивљачи током цијеле ловне године,

2) хватати дивљач у складу са чланом 15. став 2. овог закона,

3) ловити фазана из вјештачког узгоја, са псима птичарима до 31. марта,

4) ловити срндаћа, обичног јелена, јелена лопатара, лисицу и шакала уз помоћ рикалице и вабилице, као помоћних средстава у лову,

5) ловити пуха помоћу пухоловки (шкрињица),

6) ловити луком и стријелом у узгајалиштима дивљачи у ограђеном простору,

7) користити инјекционе пушке за хватање (умиривање) дивљачи од стране интервентног тима.

(7) Министар доноси правилник којим се прописују врста, број, начин и период коришћења ловачких паса у ловишту.

Члан 18.

(1) Ако од дивљачи наступи непосредна опасност по живот и здравље људи или имовину, дивљач се може организовано и контролисано одстрељивати, без обзира на степен заштите и вријеме ловостаја.

(2) Министар доноси рјешење за одстрел дивљачи на основу образложеног захтјева корисника ловишта, а уз који се прилажу докази да су наступиле околности из става 1. овог члана.

Члан 19.

(1) Забрањено је тровање дивљачи.

(2) Забрањен је лов дивљачина неловним површинама и теренима за обуку и тренинг ловачких паса.

(3) Забрањен је тренинг и обука паса у марту, априлу и мају на теренима за обуку и тренинг ловачких паса.

(4) Забрањено је да се ловљењем или на други начин угрози опстанак било које врсте дивљачи у природи.

(5) Забрањено је уништавати и оштећивати ловноузгојне и ловнотехничке објекте и ознаке граница ловишта.

Члан 20.

(1) Забрањено је свим лицима кретање кроз ловиште са ватреним оружјем, пјешкеили у превозним средствима, са другим средствима за лов, те са ловачким псима, као и кретање ван јавних путева (ауто-пут, магистрални, регионални пут, жељезничка пруга, аеродромске површине и локални пут) и некатегорисаних путева (макадамски пут, примарне и секундарне шумске саобраћајнице и слично), без одобрења корисника ловишта, осим службених лица у вршењу службених радњи и дужности.

(2) Забрањено је свако помјерање и транспорт пронађене дивљачи и њених дијелова из ловишта, без одобрења корисника ловишта.

Члан 21.

(1) Пси и мачке без власника или без контроле власника који се налазе у ловишту, а представљају непосредну опасност по дивљач, могу се уклонити из ловишта без посебне дозволе.

(2) Корисник ловишта овлашћен је да уклања псе и мачке луталице који се крећу без контроле по ловишту на удаљености већој од 200 метара од насеља, насељених објеката или стада.

(3) Корисник ловишта дужан је да штеточине у ловишту сведе на утврђену подношљиву бројност којом се неће угрожавати заштићена дивљач и домаће животиње.

Члан 22.

(1) Власницима паса је забрањено пуштати своје псе да се без контроле крећу по ловишту.

(2) Дозвољено је да овчарски пси могу бити у ловишту само уз стадо и у присуству чувара стада.

(3) Власници паса одговорни су за штету коју њихови пси учине у ловишту.

(4) Ловци су одговорни за штету коју причине њихови пси на дивљачи у ловишту или домаћој стоци на приватним посједима.

**ГЛАВА III**

**ЛОВИШТА**

Члан 23.

 (1) Ловиштем се сматрају површине земљишта, шума и вода, које представљају просторну, природну и еколошки заокружену цјелину у којој постоје повољни услови за живот, репродукцију, раст и развој ловног фонда у ловишту, инфраструктура и други потребни ловни ресурси, независно од власништва.

(2) Ловиште је основна просторна јединица за одрживо управљање, газдовање и коришћење ловних ресурса.

(3) Газдовање ловиштем подразумијева планске мјере које корисник предузима у ловишту, а обухвата обнову, заштиту, узгој, одрживо коришћење и стално побољшање квалитета ловног фонда, њиховог станишта и других ловних ресурса (инфраструктура и друго).

(4) Гајење дивљачи је предузимање мјера ради постизања оптималног капацитета, одржавања и обнављања броја и квалитета дивљачи према природним и другим могућностима станишта.

(5) Површина ловишта се истовремено користи и за газдовање шумама и пољопривредним добрима, у складу са са прописима који уређују ове области.

Члан 24.

(1) Ловиште чине ловна и неловна површина.

 (2) Ловне површине чине ловнопродуктивне и ловнонепродуктивне површине.

(3) Ловнопродуктивне површине су површине на којима постоје повољни услови за несметан живот, нормалну репродукцију, правилан развој и сталан опстанак једне или више врста дивљачи.

(4) Ловнонепродуктивне површине су површине ловишта на којима се дивљач лови, а не узгаја, јер за то нема природних услова.

(5) Неловним површинама сматрају се насеља, гробља, јавни путеви, жељезничке станице и жељезничке пруге, паркови у насељима, плантажни воћњаци и виногради, објекти за лијечење и рекреацију, аеродроми, дворишта сеоских домаћинстава, стамбених зграда, фабричких и индустријских објеката, површине које служе за војне, научне и наставне потребе, као и други објекти утврђени посебним прописима.

Члан 25.

(1) Ловиште може бити отворено и ограђено.

(2) Отворено ловиште је ловиште у којем је омогућена дневна и сезонска миграција дивљачи.

(3) Ограђено ловиште је ловиште које је ограђено природним препрекама (широки водотоци, велике водене површине и сл.) или вјештачким препрекама (ограде), а које спречавају или знатно смањују могућност да дивљач, која се у њему узгаја, штити и лови, напусти то ловиште.

Члан 26.

(1) С обзиром на надморску висину, ловишта могу битинизијска, брдска и планинска.

 (2) Низијско ловиште је ловиште коме је најмање 70% површине испод 400 метара надморске висине.

 (3) Брдско ловиште је ловиште коме је најмање 70% површине ловишта између 400 метара и 1.000 метара надморске висине.

 (4) Планинско ловиште је ловиште коме је 70% површине изнад 1.000 метара надморске висине.

Члан 27.

 (1) Минимална површина ловишта је ареалска цјелина на којој су обезбијеђени елементарни станишни услови, за живот, репродукцију, раст и развој дивљачи основног ловног фонда и миграторних врста дивљачи.

(2) Минимална површина низијског ловишта је 3.000 хектара, брдског ловишта 5.000 хектара и планинског ловишта 8.000 хектара.

(3) Изузетно од става 2. овог члана, минимална површина посебног ловишта одређује се према природним стаништима вриједне, ријетке и угрожене врсте дивљачи.

 (4) Минимална површина узгајалишта дивљачи у ограђеном простору је 20 хектара.

(5) Терен за обуку и тренинг ловачких паса је дио ловишта, највише до 5% укупне површине, планиран ловном основом за обуку и тренинг ловачких паса.

Члан 28.

(1) Влада на приједлог Министарства, а уз прибављено мишљење Ловачког савеза, доноси одлуку којом се установљава ловиште и врши промјену њихових граница на основу еколошке и економске документације.

(2) Одлуком о установљавању ловишта одређују се назив, намјена ловишта, границе и површина ловишта, врсте дивљачи основног ловног фонда и други услови потребни за одрживо газдовање ловним ресурсима.

Члан 29.

(1) Према намјени, ловишта могу бити: посебна ловишта, спортско-рекреациона ловишта и привредна ловишта.

(2) Влада, на приједлог Министарства, доноси одлуку којом се одређује корисник посебног ловишта.

(3) Корисник спортско-рекреационог ловишта може бити ловачко удружење.

(4) Корисник привредног ловишта може бити Јавно предузеће шумарства „Шуме Републике Српске“ а. д. Соколац, као и друго правно лице регистровано за бављење дјелатношћу ловства.

Члан 30.

(1) Посебно ловиште се установљава у аутохтоном станишту вриједне, ријетке и угрожене врсте дивљачи.

(2) Влада, на приједлог Министарства, доноси одлуку којом се установљава посебно ловиште.

(3) Уколико постоји исказан интерес, Министарство може да управља и газдује посебним ловиштем путем Ловачког савеза или јавног предузећа шумарства, а у том случају је Министарство дужно да за то обезбиједи потребна средства.

Члан 31.

 (1) Спортско-рекреациона ловишта су ловишта чија је основна намјена спорт и рекреација добровољних и непрофитних удружења грађана, односно ловачких удружења.

 (2) Ловачко удружење је добровољно удружење грађана удружених ради организованог бављења ловачком дјелатношћу, очувања и заштите животне средине, његовања ловачке етике и обичаја и других спортско-рекреационих активности,

(3) Ловачко удружење може бити корисник спортско-рекреационог ловишта ако има најмање 50 чланова са положеним ловачким испитом.

Члан 32.

(1) Спортско-рекреациона ловишта додјељују се на коришћење након спроведене процедуре јавног конкурса, који расписује Министарство.

(2) Министар доноси рјешење којим се спортско-рекреационо ловиште даје на коришћење искључиво једном кориснику, оном ловачком удружењу које понуди најповољније услове за одрживо газдовање и за побољшање квалитета ловних ресурса, а уз претходно прибављено мишљење Ловачког савеза.

(3) Једно ловачко удружење може бити корисник само једног спортско-рекреационог ловишта.

(4) Министар доноси правилник којим прописује детаљније услове, поступак и начин давања спортско-рекреационог ловишта на коришћење.

Члан 33.

(1) Посебна и спортско-рекреациона ловишта додјељујусе на коришћење за период од десет година.

(2) Министарство закључује уговор са корисником o додјели ловишта на коришћење.

(3) Уговор из става 2. овог члана садржи период на који се ловиште даје на коришћење, годишњу висину накнаде за коришћење планираног одстрела дивљачи, мјере које је корисник дужан да предузме ради побољшања квалитета ловног фонда и животних услова дивљачи у ловишту, услове одрживог коришћења ловишта, услове под којим се мијења, допуњује или раскида уговор и друго.

(4) Право коришћења ловишта корисник не може уступити другом кориснику нити дати у закуп.

Члан 34.

(1) Кориснику ловишта, за коришћење планираног одстрела дивљачи, утврђује се годишња накнада за коришћење ловног фонда приликом закључивања уговора о коришћењу ловишта из члана 33. став 2. овог закона, и то на основу вриједности дивљачи планиране за одстрел током ловне сезоне.

(2) Влада, на приједлог Министарства, доноси одлуку којом прописује висину и начин плаћања накнаде из става 1. овог члана.

(3) Накнада из става 1. овог члана уплаћују се на рачун јавних прихода Републике.

Члан 35.

(1) Након потписивања уговора из члана 33. став 2. овог закона, корисник ловишта дужан је да организује ловочуварску службу и ангажује стручно лице за послове ловства, те да у року од три мјесеца од дана потписивања уговора видно обиљежи границе ловишта и да их трајно одржава.

(2) Рок за организовање ловочуварске службе и ангажовање стручног лица за послове ловства је 30 дана од дана потписивања уговора.

Члан 36.

(1) Министарство са корисником ловишта раскида уговор о додјели ловишта на коришћење у случајевима:

1) ако корисник ловишта не користи ловне ресурсе у складу са одредбама овог закона или уговора о коришћењу ловишта,

2) ако корисник ловишта не испуњава своје уговорне обавезе из уговора о коришћењу ловишта,

3) ако корисник ловишта не спроводи мјере побољшања квалитета ловних ресурса у складу са ловном основом,

4) ако не функционишу органи управљања корисника ловишта или уколико корисник ловишта остане без лица за заступање и представљање у периоду дужем од 60 дана,

5) ако се установи да се земљиште, шума или вода користе у сврхе које искључују могућност бављења ловством, те ако су у ловишту или његовом дијелу престали услови ради којих је ловиште установљено или се ловна површина претвара у намјену од општег интереса.

(2) Републичка управа за инспекцијске послове (у даљем тексту: Инспекторат) може упутити Министарству иницијативу за раскидање уговора о давању ловишта на коришћење у случајевима из става 1. т. 1), 2) и 3) овог члана.

(3) Прије раскидања уговора о додјели ловишта на коришћење Министарство је дужно затражити мишљење Ловачког савеза.

Члан 37.

(1) Ако се на објављени јавни конкурс из члана 32. став 1. овог закона не пријави кандидат који испуњава услове за додјелу ловишта или се са корисником ловишта раскине уговор о додјели ловишта на коришћење у случајевима из члана 36. став 1. т. 1), 2), 3) и 4) овог закона или из било ког разлога ловиште остане без корисника, Министарство привремено додјељује ловиште на одрживо коришћење правном лицу које користи шуме и шумско земљиште, пољопривредно земљиште или водене површине.

(2) Привремени корисник ловишта дужан је да у року од 30 дана од дана преузимања ловишта обезбиједи заштиту дивљачи путем организовања ловочуварске службе, и то до окончања поступка из члана 32. овог закона.

Члан 38.

(1) Привредно ловиштеје ловиште чији се ловни ресурс одрживо користи и побољшава на основу уложеног домаћег или страног капитала, чији је циљ пословна добит и побољшање квалитета ловних ресурса.

(2) У привредном ловишту на концесију се даје планирани одстрел дивљачи уз обављање ловне дјелатности, уз обавезу одржавања и побољшавања квалитета ловних ресурса које користи, а у складу са одредбама ловне основе.

(3) Концесија на планирани одстрел у привредном ловишту може се дати страном и домаћем правном лицу на период до 20 година, у складу са овим законом и прописима којима се уређују концесије.

Члан 39.

(1) Узгајалиште дивљачи у ограђеном простору установљава се на закупљеном шумском или пољопривредном земљишту у својини Републике или приватној својини или на властитом посједу или у привредном ловишту, а у којем се обезбјеђују повољни еколошки услови за одржив живот, репродукцију, раст и развој дивљачи.

(2) Министар доноси рјешење којим се установљава узгајалиште дивљачи у ограђеном простору, на захтјев заинтересованог правног лица уз који се прилаже програм за оснивање узгајалишта дивљачи и мишљење Ловачког савеза.

(3) Ефикасност реализације програма, као и спроведених мјера за побољшање корисник узгајалишта дивљачи води и исказује кроз одговарајућу евиденцију о ефектима спроведених мјера.

Члан 40.

 (1) Прихватилиште за дивљач оснива се на ограђеним површинама земљишта на којима се врши гајење и заштита дивљачи која се налази у њему ради спровођења научног истраживања, образовања, развоја туризма, насељавања дивљачи и привременог или трајног збрињавања озлијеђених и болесних јединки и јединки које су одузете из заточеништва.

 (2) Приликом оснивања прихватилишта води се рачуна да се оно налази у потпуно природном амбијенту који пружа основне услове за боравак дивљачи у њему.

 (3) Најмања површина на којој се може формирати прихватилиште за дивљач високог лова је два хектара.

 (4) Министар доноси рјешење којим се оснива прихватилиште за дивљач, на захтјев корисника ловишта уз који се прилаже документација која садржи локацију прихватилишта за дивљач, еколошке услове, као и циљ и оправданост оснивања прихватилишта.

**ГЛАВА IV**

**ПЛАНИРАЊЕ У ЛОВСТВУ И КАТАСТАР ЛОВИШТА**

Члан 41.

(1) Ради унапређивања и развоја управљања и газдовања ловним ресурсима доноси се Програм развоја ловства за период од десет година.

(2) Министар доноси Програм развоја ловства након прибављеног мишљења Ловачког савеза, а који је усаглашен са Стратегијом заштите животне средине Републике Српске.

(3) У Програму развоја ловства подједнако се уважавају аспекти ловачке дјелатности, заштите природе, заштите животне средине и интереси јединица локалне самоуправе.

Члан 42.

(1) План управљања крупним звијерима је документ којим се дефинишу мјере ради рјешавања стварних и потенцијалних проблема који настају заштитом и очувањем крупних звијери, а с циљем да се осигура њихов дугорочни опстанак и складнији живот с људима.

(2) План управљања крупним звијерима доноси се за мрког медвједа, вука и риса за период од десет година.

(3) План управљања из става 1. овог члана садржи упутства за сва надлежна тијела која су на било који начин повезана с управљањем одређене врсте дивљачи.

(4) План управљања из става 1. овог члана може се донијети и за неку другу врсту дивљачи, осим врста наведених у ставу 2. овог члана, уколико за то постоји указана потреба.

(5) Министар на приједлог Ловачког савеза доноси План управљања из става 1. овог члана.

Члан 43.

(1) Ловна основа је вишенамјенски план газдовања ловним ресурсима у ловишту коју предлаже и доноси корисник ловишта за период од десет година, а на коју министар рјешењем даје сагласност.

(2) Ловне основе усклађују се са Програмом развоја ловства и са плановима управљања крупним звијерима.

(3) Израду ловних основа врши Ловачки савез.

Члан 44.

(1) Корисник ловишта обавезан је да достави Министарству приједлог ловне основе најкасније у року од годину дана од дана потписивања уговора о коришћењу ловишта.

(2) Министар доноси рјешење којим даје сагласност на ловну основу из става 1. овог члана.

(3) Ревизија ловне основе обавља се када су трајно или битно измијењени услови и околности на којима се темељи ловна основа.

(4) Корисник ловишта је обавезан предложити и доставити нову ловну основу Министарству, најкасније у року од четири мјесеца прије истека рока за који је донесена претходна ловна основа.

(5) Министар рјешењем именује комисију за рецензију, за преглед и оцјену ловних основа, a која се састоји од три члана.

(6) Министарство је дужно да у року од 60 дана од дана пријема приједлога ловне основе донесе рјешење о сагласности на ловну основу или стави примједбе на достављени приједлог.

(7) Одредбе ловне основе за коју је дата сагласност обавезујуће су за корисника ловишта.

Члан 45.

 (1) До доношења ловне основе корисници ловишта газдују ловиштем на основу привременог годишњег плана газдовања ловиштем, на који Министарство даје сагласност.

(2) Након доношења ловне основе корисник ловишта дужан је да, у складу са ловном основом и стањем у ловишту, донесе годишњи план газдовања ловиштем, на који Министарство даје сагласност.

(3) Одредбе привременог годишњег плана и годишњег плана газдовања ловиштем обавезујуће су за корисника ловишта.

(4) Министар доноси правилник којим прописује начин прољетног пребројавања дивљачи, садржај, начин и детаљније услове израде ловне основе, привременог годишњег плана газдовања ловишта, годишњег плана газдовања ловишта и евиденције о реализацији предвиђених мјера.

Члан 46.

(1) Ловна година је период планског коришћења ловишта који траје од 1. априла текуће године до 31. марта наредне године.

(2) Годишњи план газдовања ловиштем и привремени план газдовања ловиштем израђују се за период од 1. априла текуће године до 31. марта наредне године и достављају се Министарству на давање сагласности.

(3) Планови из става 2. овог члана достављају се Министарству до 30. априла, у писаној и електронској форми.

Члан 47.

 (1) Корисници ловишта обавезни су да на обрасцима евиденције уписују податке о коришћењу ловишта за протеклу ловну годину, најкасније до 31. маја текуће године.

(2) Подаци у обрасцима евиденције уносе се електронски или ручно (хемијском оловком или мастилом) и саставни су дио ловне основе.

(3) Корисници ловишта дужни су да успоставе информациони систем за ловство и омогуће електронску везу са информационим системом у Министарству.

(4) Министар доноси правилник којим прописује успостављање информационог система у ловству, његов садржај, начин управљања, одржавања и коришћења.

Члан 48.

 (1) Ловна основа и привремени годишњи план газдовања ловиштем обавезно су усклађени са стратешким плановима развоја пољопривреде, шумарства, водопривреде, заштите природе и заштите животне средине.

 (2) Ловна основа за ловишта која обухватају националне паркове и друга природна заштићена подручја обавезно је усклађена са прописима којима се уређују мјере заштите и начина коришћења националних паркова и других заштићених подручја.

(3) Власници и корисници земљишта и водених површина на којима се налази ловиште дужни су да дозволе радње и мјере газдовања ловиштем предвиђене ловном основом и годишњим планом газдовања ловишта.

Члан 49.

(1) За свако ловиште установљава се и води катастар ловишта.

(2) Катастар ловишта установљава и води корисник ловишта и доставља га Министарству.

(3) Министар доноси правилник којим прописује начин израде, вођења и достављање података катастра ловишта.

**ГЛАВА V**

**ЛОВ И КОРИШЋЕЊЕ ДИВЉАЧИ**

Члан 50.

(1) Лов дивљачи обухвата праћење, осматрање, избор јединке за одстрел, одстрел или хватање, сакупљање одстријељене дивљачи, уређење и евиденцију трофеја и фото-лов.

(2) Дивљач могу ловити лица која имају положен ловачки испит и дозволу за држање и ношење оружја, у складу са овим законом, подзаконским актима и етичким кодексом ловца.

(3) Лов дивљачи високог лова врши се на основу дозволе за лов, а лов дивљачи ниског лова врши се на основу ловне карте коју издаје корисник ловишта.

(4) У лову могу учествовати ловци приправници, без права одстрела дивљачи, а под надзором ловца ментора.

(5) Инострани и домаћи ловци у комерцијалном лову могу учествовати само у пратњи ловочувара или стручног пратиоца ког овласти корисник ловишта.

(6) Корисник ловишта дужан је да утврди да ли ловац у лову испуњава услове из става 2. овог члана.

(7) Министар доноси правилник којим прописује облик, садржај, начин издавања и рок важења дозволе за лов и ловне карте.

Члан 51.

Фото-лов, обилазак и осматрање дивљачи и ловишта одобрава корисник ловишта у складу са овим законом.

Члан 52.

(1) Уловљена или угинула дивљач и њени дијелови припадају кориснику ловишта.

(2) За коришћење дивљачи и њених дијелова кориснику ловишта плаћа се накнада.

(3) Матични ловац плаћа за коришћење дивљачи и њених дијелова:

1) за дивљач високог лова 30% у односу на цијене прописане Рјешењем о цјеновнику одстрела, коришћења дивљачи и услуга у ловишту (осим у комерцијалном лову),

2) за дивљач ниског лова 25% у односу на цијене прописане Рјешењем о цјеновнику одстрела, коришћења дивљачи и услуга у ловишту (осим у комерцијалном лову),

3) за комерцијални лов високе и ниске дивљачи 100% од цијене прописане Рјешењем о цјеновнику одстрела, коришћења дивљачи и услуга у ловишту.

(4) Инострани и домаћи ловци у комерцијалном лову, за коришћење дивљачи, њених дијелова и других услуга, плаћају пуну цијену прописану Рјешењем о цјеновнику одстрела, коришћења дивљачи и услуга у ловишту.

 (5) Министар доноси рјешење којим се утврђује цјеновник одстрела, коришћења дивљачи и услуга у ловишту.

Члан 53.

(1) Одстрел дивљачи дозвољен је ловачком пушком кугларом са изолученом цијеви, пушком сачмарицом, комбинованом ловачком пушком са изолученим и неолученим цијевима, полуаутоматском ловачком пушком и полуатоматским ловачким карабином.

(2) Ловачком пушком са изолученом цијеви лови се дивљач високог лова, а пушком сачмарицом дивљач ниског лова.

(3) Одстрел медвједа, обичног јелена, јелена лопатара, срне, дивокозе, муфлона и дивље свиње дозвољен је само ловачком пушком кугларом са изолученом цијеви, одређеног калибра, у складу са правилником који уређује ову област.

(4) Изузетно од става 3. овог члана, дозвољен је лов дивље свиње пушком сачмарицом, метком са једном куглом.

Члан 54.

(1) Министар доноси рјешење којим се одобрава лов соколарењем и коришћење других врста птица грабљивица субјектима регистрованим за ову врсту дјелатности, а у складу са правилима овог начина лова.

(2) Министар доноси правилник којим прописује полагање соколарског испита, мјесто и начин лова са птицама грабљивицама (соколарење) и услове који су обавезни да испуњавају субјекти из става 1. овог члана.

Члан 55.

(1) Промет уловљене дивљачи и њених дијелова може се вршити само на основу документације коју издаје корисник ловишта.

(2) Уловљена дивљач, њени дијелови и трофеји дивљачи могу се изнијети из ловишта и ставити у промет само ако је за њих издата пропратница и трофејни лист.

(3) Пропратница и трофејни лист се издају на прописаном обрасцу корисника ловишта, који о њима води евиденцију.

(4) Министар доноси правилник којим се прописују обрасци пропратнице и трофејног листа, њихов садржај, начин издавања и њихова евиденција.

Члан 56.

(1) Трофејима дивљачи, у смислу овог закона, сматрају се кости лобање са роговима срндаћа, обичног јелена и јелена лопатара, рогови дивојарца, дивокозе и муфлона, кљове дивљег вепра, лобања и крзно медвједа, вука, шакала и дивље мачке, лобања лисице, јазавца и ракунопса, те цијели примјерак мужјака великог тетријеба.

(2) Министар доноси правилник којим прописује детаљне услове под којима се може вршити препарирање дивљачи и држање трофеја јавно изложених у објектима, као и употреба меса дивљачи у угоститељским објектима.

Члан 57.

(1) Врхунским трофејом сматрају се, по броју поена, три најјача оцијењена трофеја по формулама Међународног савјета за очување дивљачи и лова (СIС), за поједине врсте дивљачи у Републици, утврђена на основу евиденције базе података о вриједносним трофејима.

(2) Врхунски трофеј је власништво ловца који је дивљач одстријелио и не може се изнијети из Републике.

(3) Изузетно од става 2. овог члана, уколико врхунски трофеј стекне инострани ловац, Република откупљује врхунски трофеј.

(4) Средства за откуп из става 3. овог члана обезбјеђују се из намјенских средстава буџетског фонда за развој ловства.

(5) Ловачки савез је дужан да се стара о откупљеном врхунском трофеју, који се на сајмовима излаже на име ловца који је ту дивљач одстријелио.

(6) Оцјену на основу које је трофеј категорисан у врхунски трофеј даје Републичка комисија за оцјену ловачких трофеја, коју именује Ловачки савез, уз претходно прибављену сагласност Министарства, а актом о именовању утврђују се састав, задаци, права и дужности чланова Републичке комисије.

(7) Изузетно од става 2. овог члана, Министарство може одобрити привремено изношење врхунског трофеја ван територије Републике.

(8) Корисници ловишта дужни су да Министарству, у електронској форми, достављају податке за трофеје из трофејног листа, најкасније до 31. маја текуће ловне године за претходну ловну годину, осим за врхунски трофеј за ког се подаци достављају Министарству најкасније у року од три дана од дана оцјене трофеја.

(9) Министар доноси правилник којим се прописује вођење базе података врхунских и вриједних трофеја.

(10) Министар доноси рјешење којим се утврђује Листа републичких првака и врхунских трофеја, а која се објављује у „Службеном гласнику Републике Српске“.

Члан 58.

 (1) Корисник ловишта је дужан да комисијски и правовремено изврши оцјењивање ловачких трофеја и изда трофејни лист за трофеје срндаћа, обичног јелена, јелена лопатара, дивојарца, дивокозе, муфлона, вепра, медвједа, вука, великог тетријеба, а на захтјев ловца и за трофеје дивље мачке, шакала, лисице, јазавца и ракунопса.

(2) Ловачки трофеји стечени у спортско-рекреационом лову оцјењују се најкасније 30 дана од дана одстрела, а трофеји из комерцијалног лова у року од два дана од дана одстрела.

(3) Комисију за оцјењивање ловачких трофеја и потпис трофејног листа именује корисник ловишта, уз сагласност Ловачког савеза, из реда чланова који имају положен испит за оцјењивање ловачких трофеја.

(4) Комисија из става 3. овог члана врши оцјену трофеја на основу стандарда Међународног савјета за очување дивљачи и лова (СIС).

(5) Министар доноси правилник којим прописује програм и начин полагања испита за оцјењивање ловачких трофеја.

Члан 59.

(1) Ловачки савез представља и заступа интересе својих чланица, савјетодавно и стручно дјелује на њих, врши координацију рада корисника ловишта, врши промоцију ловства и ловног туризма, организује сајмове и учествује на сајмовима, развија ловну етику, кинологију и ловно стрељаштво, врши јавна овлашћења у складу са законом, те обавља друге послове који се тичу ловства у земљи и иностранству.

(2) Ловачки савез је овлашћен да:

1) штампа дозволе за лов, ловне карте, пропратнице и трофејне листове у облику и са садржајем прописаним правилницима и дистрибуише их корисницима ловишта,

2) израђује ловне основе за кориснике ловишта у складу са законом,

3) припрема и организује полагање ловачких испита,

4) именује комисије за полагање ловачких испита,

5) издаје увјерења о положеним ловачким испитима,

6) организује едукације и припреме за полагање ловочуварског испита,

7) именује комисије за полагање ловочуварског испита,

8) издаје увјерења о положеном ловочуварском испиту,

9) организује едукације и припреме за полагање испита за оцјену ловачких трофеја,

10) именује чланове Републичке комисије за оцјену и рангирање врхунских ловачких трофеја уз претходну сагласност Министарства,

11) врши ажурирање листе врхунских трофеја, која је саставни дио информационог система и званичне интернет странице Ловачког савеза,

12) одлучује као другостепени орган у дисциплинским предметима корисника ловишта – чланица Ловачког савеза,

13) даје мишљење на Програм развоја ловства,

14) утврђује приједлог Плана управљања крупним звијерима,

15) даје претходну сагласност на статут корисника ловишта – чланица Ловачког савеза,

16) води прописане евиденције о овлашћењима која врши у складу са овим законом,

17) даје мишљење приликом установљавања ловишта и додјеле спортско-рекреационог ловишта на коришћење,

18) даје мишљење о планираном лову миграторних врста дивљачи, на основу приједлога корисника ловишта.

**ГЛАВА VI**

**ШТЕТЕ И НАКНАДА ШТЕТЕ**

Члан 60.

Корисник ловишта, власници и корисници земљишта и водених површина на територији ловишта, као и управљач јавних путева и других јавних добара, дужни су да предузимају све прописане и неопходне мјере ради спречавања штете коју дивљач може починити људима или њиховој имовини.

Члан 61.

 (1) Корисник ловишта у ловишту предузима сљедеће мјере за спречавање штете од дивљачи:

 1) одржава бројно стање дивљачи до оптималне бројности утврђене планским документом, а на нивоу биолошке равнотеже за врсте дивљачи ван режима заштите,

 2) обезбјеђује прихрану и воду дивљачи у ловишту током ловне године, у количини утврђеној планским документом,

 3) подиже и одржава ловнотехничке објекте за осматрање и лов (високе и ниске чеке) на одговарајућим мјестима ради подизања степена заштите имовине од дивљачи,

 4) предузима хигијенско-техничке мјере које спречавају појаву ширења заразних и других болести,

 5) пружа помоћ у виду информација власницима и корисницима имовине у погледу набавке и правилне употребе средстава за спречавање штета од дивљачи, као и заштите живота и здравља људи и имовине од дивљачи, путем средстава јавног информисања, оглашавањем на локалним огласним таблама и путем друштвених мрежа,

 6) подноси захтјев управљачу пута за постављање саобраћајних знакова опасности „дивљач на путу“ и изричитих наредби „ограничење брзине“ на свим јавним саобраћајницама на којима постоји могућност настанка штете од дивљачи у ловишту на неловним површинама, ради спречавања штете од дивљачи на возилу.

 (2) Уколико управљач пута не поступи у року прописаним Законом о општем управном поступку по захтјеву корисника ловишта за постављање знакова из става 1. тачка 6) овог члана, одговоран је за причињену штету на дивљачи у саобраћају.

Члан 62.

 (1) Власници земљишта и стоке и корисници земљишта на територији ловишта дужни су да на том земљишту, усјевима, воћњацима, виноградима, засадима, пчелињацима, оборима и објектима предузимају све мјере за спречавање штете од дивљачи и на дивљачи.

 (2) Субјекти из става 1. овог члана дужни су да на том земљишту предузимају сљедеће мјере за спречавање штете од дивљачи и на дивљачи:

 1) врше редовну контролу стања своје имовине,

 2) користе механичка средства за појединачну заштиту стабала воћака и других садница (пластичне мреже и фолија, пластични или папирни џакови, кукурузовина и други материјали),

 3) врше заштиту усјева и засада ограђивањем одговарајућим оградама (плетене жице, електрични пастири и дрвене ограде) на начин који спречава пролазак длакаве дивљачи, зависно од врсте дивљачи која угрожава имовину,

 4) чувају или организују чување угрожених домаћих животиња, воћњака, усјева, засада и пчелињака коришћењем везаних паса, ложењем ватре, постављањем адекватних ограда, те употребом свјетлосних и звучних уређаја,

 5) уклањају усјеве и друге плодове са коришћених површина у агротехничком року,

 6) чувају домаће животиње уз стално присуство пастира и пастирских паса на површинама дозвољеним за пашу, а ноћу их затварају у оборе и објекте изграђене на начин да се онемогући улазак било које врсте дивљачи која може нанијети штету на домаћим животињама,

 7) обезбјеђују кошевине и жетве пољопривредним машинама које имају електронске или механичке уређаје за откривање и плашење дивљачи,

 8) користе дозвољена хемијска средства у пољопривреди и шумарству у складу са упутством произвођача.

Члан 63.

 (1) Правно или физичко лице коме је заштићена дивљач проузроковала штету (у даљем тексту: оштећени) има право на накнаду штете само ако је предузело мјере прописане овим законом за спречавање штете од дивљачи.

(2) За штету коју учини ловостајем заштићена дивљач накнаду причињене штете плаћа корисник ловишта.

(3) За штету коју учини дивљач за коју је прописанатрајна забрана лова накнаду причињене штете плаћа субјекат који је прописао забрану.

(4) Изузетно од става 2. овог члана, за штету коју причини медвјед накнаду плаћа Република из буџета у висини од 50%, локална заједница у висини од 25% и корисник ловишта у висини од 25% процјене штете.

(5) Нема одговорности за штету коју причини заштићена дивљач на стоци без чобана, у подручју на коме је паша забрањена и ако власник стоке није предузео мјере заштите прописане чланом 62. став 2. тачка 6) овог закона.

(6) Не надокнађују се штете коју причини дивљач из ст. 2. и 3. овог члана на површинама ловишта на којима власници и корисници тих површина, из било којих разлога, не дозволе радње и мјере газдовања ловиштем у складу са чланом 48. став 3. овог закона.

(7) Обавеза оштећеног је да сачува све доказе који указују на учињену штету и починиоца.

Члан 64.

 (1) Пријава о причињеној штети од дивљачи подноси се надлежном општинском или градском органу одмах, а најкасније у року од три дана од настанка штете, односно од сазнања за штету, а у истом временском року се обавјештава и корисник ловишта.

 (2) Надлежни општински или градски орган дужан је одмах, а најкасније у року од три дана по пријему пријаве штете, да формира комисију за утврђивање узрока штете и процјену вриједности штете (у даљем тексту: комисија).

(3) Комисију чине три члана, и то представник општинског или градског органа, стручно лице за процјену вриједности штете (пољопривредни или ветеринарски стручњак) и стручно лице за утврђивање узрока штете, шумарске, ветеринарске, пољопривредне или биолошке струке са искуством на истим пословима, а ког одреди корисник ловишта.

(4) Комисија је дужна да одмах изврши увиђај на лицу мјеста, а на увиђај се позивају оштећени и представник корисника ловишта.

(5) Комисија o свом раду сачињава записник који обавезно садржи: мјесто и начин настанка штете, знакове који упућују на одређену врсту дивљачи, процјену обима и висине штете, предузете мјере оштећеног да се спријечи штета и предузете мјере послије штете, те закључно мишљење о испуњености услова за накнаду штете.

Члан 65.

(1) Након пријема записника из члана 64. став 5. овог закона, надлежни општински, односно градски орган управе покушава споразумно утврђивање штете између оштећеног, корисника ловишта и органа одговорног за накнаду штете.

(2) Ако не дође до споразума, оштећени може поднијети тужбу надлежном суду у року од 90 дана од дана покушаја споразумног утврђивања штете, а ради утврђивања штете и њене висине.

(3) Уколико се тужба не поднесе у прописаном року из става 2. овог члана, оштећени нема право на накнаду штете.

Члан 66.

 (1) Ради смањења штета и отклањања могућности настанка штета налетом моторног возила на дивљач у саобраћају, корисник ловишта је дужан доставити управљачу јавних путева и управљачу жељезничке инфраструктуре писану информацију о постојању критичних локација и дионица пута на којем дивљач врши сезонске и дневне миграције.

 (2) Информација из става 1. овог члана посебно садржи тачне локације и дужину критичних дионица пута, као и врсте дивљачи које својим кретањем могу угрозити безбједност саобраћаја и узроковати штете.

 (3) Управљач јавних путева, у складу са прописима о безбједности саобраћаја и на основу достављених података о прелазима дивљачи преко јавних путева, обавезан је да критично подручје обиљежи одговарајућом саобраћајном сигнализацијом и опремом пута прописаном одговарајућим законом и подзаконским актима.

 (4) За штету насталу налетом моторног возила на дивљач одговоран је возач уколико се утврди да је управљао моторним возилом супротно одредбама прописа којима је уређена безбједност саобраћаја на путевима и постојећим саобраћајним знацима на дијелу пута на коме је настала штета.

(5) Корисник ловишта је дужан надокнадити штету насталу налетом моторног возила на дивљач само уколико се утврди да је штета настала због спровођења лова и узнемиравања дивљачи.

(6) У случајевима прописаним ст. 4. и 5. овог члана, на увиђај који врши надлежна полицијска станица обавезно се позива представник корисника ловишта, који фотографише настрадалу дивљач и оштећења на возилу и прави службену забиљешку о догађају за потребе корисника ловишта, а уколико надлежна полицијска станица није позвала представника корисника ловишта, корисник ловишта нема одговорност за накнаду штете на возилу.

Члан 67.

(1) Физичка и правна лица која причине штету у ловишту бесправним ловом супротно овом закону, управљањем моторним возилом супротно постојећим знаковима и закону који уређује безбједност саобраћаја на путевима или штету причини на било који други бесправан начин, дужни су да кориснику ловишта надокнаде штету по општим правилима која вриједе за накнаду штете.

(2) Министар доноси правилник којим прописује начин, поступак накнаде и вриједност штете причињене кориснику ловишта бесправним ловом, у саобраћају или на други начин.

(3) Средства за накнаду штете од дивљачи која је настала у саобраћају обезбјеђују се дијелом из укупних средстава за коришћење ловног фонда, уколико штету није могуће надокнадити по другом основу (осигурање од одговорности за штету и слично).

Члан 68.

За штету коју приликом лова учине ловци и ловачки пси који учествују у лову одговорни су починиоци, односно власници ловачких паса.

**ГЛАВА VII**

**СРЕДСТВА ЗА ЗАШТИТУ, УЗГОЈ ДИВЉАЧИ И УНАПРЕЂИВАЊЕ ЛОВСТВА**

Члан 69.

 (1) Дио средстава за обнову, заштиту, узгој, одрживо коришћење и побољшање квалитета ријетке, вриједне и угрожене дивљачи, као и њихових станишта, обезбјеђују се из намјенских средстава за унапређивање ловства која се уплаћују на рачун јавних прихода у буџет Републике, средстава за подстицај и властитих прихода од планираног одстрела дивљачи и других услуга.

 (2) Намјенска средства која се уплаћују на рачун јавних прихода Републике обезбјеђују се из:

1) накнаде за коришћење ловног фонда,

2) дијела концесионе накнаде за коришћење привредног ловишта,

3) два посто од укупне вриједности накнаде за унапређивање општекорисних функција шума коју на рачун јавних прихода уплаћују сва правна лица која своју дјелатност обављају на територији Републике, као и пословне јединице или дијелови правних лица чије је сједиште ван Републике.

(3) Ловишта у којима су правна лица управљачи, односно корисници шума и шумског земљишта у својини Републике, финансирају се из остварених прихода тих правних лица.

Члан 70.

Приходи које остваре корисници ловишта користе се за очување и побољшање квалитета ловних ресурса, у које се убрајају:

1) заштита, узгој, одржавање и побољшање квалитета станишта, животних услова и репродукције дивљачи у ловишту,

2) достизање и одржавање биолошке равнотеже, полне и старосне структуре основних врста дивљачи, која је утврђена у капацитету ловишта,

3) обнова аутохтоних и уношење нових врста дивљачи у ловиште,

4) изградња ловноузгојних и ловнотехничких објеката, те друге инфраструктуре у ловишту,

5) предузимање мјера за смањење штете коју почини дивљач,

6) плаћање накнаде за коришћење ловног фонда,

7) стручно образовање и усавршавање кадрова у ловству,

8) израда планских докумената, програма и студија развоја ловства,

9) набавка расних ловачких паса,

10) издавачка дјелатност из области ловства.

Члан 71.

(1) Намјенска средства из члана 69. став 2. овог закона користе се за:

1) развој и унапређивање ловства, те очување и побољшање квалитета ловних ресурса,

2) откуп врхунских трофеја, стечених од иностраних ловаца у складу са чланом 57. став 3. овог закона,

3) накнаду штете од дивљачи која се исплаћује из буџета Републике.

(2) Средства из става 1. тачка 1) овог члана додјељују се корисницима ловишта на основу пројекта за унапређивање ловства, одобреног од Министарства.

(3) Корисници посебних и спортско-рекреационих ловишта захтјев за средствима из става 1. тачка 1) овог члана, заједно са пројектом за унапређивање ловства, подносе Министарству.

(4) Министар са корисницима закључује уговор за намјенско коришћење средстава иза става 1. тачка 1) овог члана.

(5) Корисник ловишта о извршеним обавезама по основу уговора из става 4. овог члана, подноси Министарству извјештај о оправданости утрошка средстава према роковима наведеним у закљученом уговору.

(6) Министар доноси правилник којим прописује критеријуме, детаљније услове, начин додјеле и коришћења намјенских средстава за унапређивање ловства.

**ГЛАВА VIII**

**КАДРОВИ У ЛОВСТВУ**

Члан 72.

Корисник ловишта обавезан је да своју дјелатност обавља и унапређује уз примјену савремених достигнућа ловачке струке и науке, кодекса етичког понашања и кадровског унапређивања у области ловства.

Члан 73.

Корисник ловишта обавезан је да информише јавност о потреби и значају законске заштите и унапређивања ловних ресурса, као и њиховог одрживог коришћења и трајног побољшања.

Члан 74.

(1) Корисник ловишта дужан је да обезбиједи и организује службу чувања ловишта (у даљем тексту: ловочуварска служба).

(2) Корисник ловишта дужан је да ангажује стручно лице за послове ловства и спровођење планских докумената, а које је овлашћено и одговорно за прољетно пребројавање дивљачи, прираст и планирање одстрела дивљачи у ловишту.

(3) Стручно лице из става 2. овог члана треба да има најмање четврти степен стручне спреме, шумарске, пољопривредне, ветеринарске струке или друге струке у којима се изучавају предмети из ловства или ловне привреде.

Члан 75.

 (1) Лица која су кроз школовање изучавала и положила предмет ловство, ослобођена су полагања ловачког испита.

 (2) Лица из става 1. овог члана обавезна су да поднесу захтјев за признавање испита ловство путем Ловачког савеза.

(3) Ловачки испит полаже се пред стручном комисијом, која се састоји од најмање три члана и коју формира Ловачки савез, уз сагласност Министарства.

(4) Министар доноси правилник којим прописује програм, начин и услове полагања ловачког испита, по претходно прибављеном мишљењу Ловачког савеза.

Члан 76.

 (1) Ловочуварску службу врше ловочувари у својству службеног лица које је у радном односу на неодређено вријеме код корисника ловишта.

(2) Ловочувар је службено лице које врши заштиту ловишта и обавља друге послове на узгоју, заштити, лову и коришћењу дивљачи и њених дијелова, као и чувању ловних ресурса у ловишту.

(3) Ловочувар је обавезан да има најмање трећи степен средње стручне спреме и најмање три године ловачког стажа са положеним ловачким испитом и завршеном обуком за руковање ватреним оружјем.

(4) Корисник ловишта може, поред ловочувара из става 1. овог члана, да по потреби ангажује помоћног ловочувара на волонтерској основи, а који испуњава услове прописане ставом 3. овог члана и који има овлашћења ловочувара прописана овим законом.

(5) Ловочувар и помоћни ловочувар обавезни су имати положен ловочуварски испит, који се полаже пред комисијом коју именује Ловачки савез.

(6) Комисија из става 5. овог члана састоји се од три члана, од којих је најмање један члан у току свог школовања изучавао предмет ловство или ловна привреда, а сви чланови обавезни су имати најмање седми степен стручне спреме.

(7) Ловочувар обавља посао у службеној опреми, коју чине одјећа, обућа, руксак, ловачко оружје, хигијенско-техничка и друга заштитна средства, службена легитимација, службена књига коју носи са собом и ажурно води, а која је регистрована и архивирана код корисника ловишта.

(8) Службену опрему ловочувару издаје корисник ловишта.

(9) Министар доноси правилник којим прописује службену опрему, службену легитимацију, службену књигу ловочувара, услове и начин полагања ловочуварског испита.

Члан 77.

 (1) Ловочувар је дужан да ловочуварску службу обавља стручно и професионално, поштујући одредбе овог закона и прописе донесене на основу овог закона.

 (2) У вршењу ловочуварских послова ловочувар је дужан да:

 1) покаже службену легитимацију и представи се сваком лицу које контролише,

 2) поставља и користи надзорне и друге камере и опрему видео-надзора у складу са законом,

 3) сачини фото-записе и видео-записе у случају сумње на незаконито одстријељену или ухваћену дивљач, трофеје или друге дијелове дивљачи, те сумње на незаконито коришћено оружје и друга недозвољена средства за лов, ловачке и друге псе и све остале предмете који су од важности за доказивање незаконито вршених радњи или нанесених штета у ловишту,

 4) сачини записник о извршеној контроли и одузетим средствима за која се сумња да су незаконито коришћена или покушана користити у ловишту,

 5) лицу од кога су одузета недозвољена средства изда потврду о привремено одузетим средствима и стварима на која се сумња да су незаконито коришћена или покушана користити у ловишту,

 6) затражи помоћ надлежних полицијских органа и надлежног шумарског инспектора ако је онемогућен у вршењу послова ловочуварске службе.

 (3) Надлежни полицијски орган и надлежни инспектор дужни су пружити помоћ ловочувару у откривању починиоца кривичних дјела и прекршаја у области ловства, у складу са прописима.

Члан 78.

 (1) У вршењу ловочуварских послова ловочувар је овлашћен да:

 1) код лица затеченог у ловишту контролише дозволу за лов, ловну карту, оружни лист, родовник ловачког пса и документ којим се потврђује идентитет,

 2) контролише ловачко оружје, врсту муниције која се користи у лову и остала средства која су коришћена или намијењена за вршење дозвољених или недозвољених радњи у ловишту,

 3) прегледа возила и друга средства која служе за превоз или преношење дивљачи и њених дијелова, као и лица за која постоји сумња да превозе дивљач, трофеје или друге дијелове дивљачи, те да врши друге контроле ради проналажења средстава којима је извршено кривично дјело незаконитог лова,

 4) прегледа улов и утврди да ли је лов обављен у складу са прописима којима се уређује област ловства,

 5) привремено одузме уловљену или ухваћену дивљач, трофеје и друге дијелове дивљачи, оружје, муницију, као и друге предмете и средства за која се сумња да су употријебљена или била намијењена за извршење кривичног дјела или прекршаја који се односи на лов и другу штету у ловишту или да су настали или прибављени извршењем таквог кривичног дјела или прекршаја,

 6) предузима друге мјере и радње за које је законом и другим прописима овлашћен.

(2) Лице затечено у ловишту дужно је да на захтјев ловочувара покаже исправе и омогући преглед улова, оружја, муниције, возила и других средстава за лов и превоз дивљачи и њених дијелова.

Члан 79.

(1) Захтјев за покретање прекршајног поступка за бесправан лов и причињену штету на дивљачи и ловишту подноси корисник ловишта на основу забиљешке у службеној књизи, записника о прегледу, потврде о одузетим средствима и стварима, фото-материјала и видео-материјала (уколико га посједује), те пријаве ловочувара.

(2) Пријаву о учињеном кривичном дјелу бесправан лов подноси корисник ловишта.

**ГЛАВА IX**

**НАДЗОР**

Члан 80.

(1) Управни надзор над спровођењем овог закона и прописа донесених на основу њега врши Министарство.

(2) Инспекцијски надзор над извршавањем овог закона и подзаконских прописа донесених на основу њега врши Инспекторат.

Члан 81.

Поред овлашћења утврђених прописом којим се уређују организација и рад Инспектората, шумарски инспектор овлашћен је да врши контролу лова соколарењем и уколико у току поступка инспекцијског надзора утврди да су прекршена правила овог начина лова, наложи одузимање уловљене или ухваћене дивљачи и незаконито коришћених средстава за лов.

**ГЛАВА X**

**КАЗНЕНЕ ОДРЕДБЕ**

Члан 82.

(1) Новчаном казном од 5.000 КМ до 15.000 КМ казниће се за прекршај правно лице, односно корисник ловишта ако:

1) дозволи да се за вријеме сталне и привремене забране лова, заштићена дивљач лови, прогања или намјерно узнемирава (члан 7. став 6),

2) поступи супротно одредбама члана 10. став 1. овог закона,

3) дозволи лов птица и сисара корисних за пољопривреду и шумарство, уништавање, хватање и присвајање младунчади и јаја, оштећење и уништавање гнијезда, легла и јаја заштићене и незаштићене дивљачи (члан 14. ст. 1. и 2),

4) поступи супротно одредбама члана 17. ст. 1. и 4. овог закона,

5) право коришћења ловишта уступи другом кориснику или ловиште да у закуп (члан 33. став 4),

6) поступи супротно одредбама члана 35. овог закона,

7) формира прихватилиште за дивљач без рјешења министра (члан 40. став 4),

8) на вријеме не предложи ловну основу (члан 44. ст. 2. и 4),

9) користи дивљач и ловиште без сагласности на годишњи план газдовања ловиштем или привремени годишњи план газдовања ловиштем (члан 45. ст. 1. и 2),

10) не изради и не достави на одобрење у прописаном року привремени план газдовања ловиштем или годишњи план газдовања ловиштем (члан 46),

11) не предузме све прописане и неопходне мјере ради спречавања штете коју дивљач може причинити људима или њиховој имовини (члан 60),

12) не обезбиједи и не организује ловочуварску службу и не ангажује на ловочуварским пословима и стручним пословима за послове ловства лица која испуњавају прописане услове (члан 74. и члан 76. ст. 1, 3, 4. и 5),

13) не омогући инспекцијски надзор у складу са чланом 80. став 2. овог закона.

(2) За прекршај из става 1. овог члана казниће се новчаном казном од 500 КМ до 1.500 КМ и одговорно лице у правном лицу, односно кодкорисника ловишта.

Члан 83.

(1) Новчаном казном од 3.000 КМ до 9.000 КМ казниће се за прекршај правно лице, односно корисник ловишта ако:

 1) врши насељавање нових врста супротно члану 11. овог закона,

 2) без одобрења Министарства хвата и држи дивљач у затвореном или ограђеном простору (члан 15. став 1),

 3) штеточине у ловишту не сведе на утврђену подношљиву бројност (члан 21. став 3),

4) установи узгајалиште дивљачи без одобрења Министарства (члан 39. став 2),

5) поступа супротно одредбама привременог годишњег плана и годишњег плана газдовања ловиштем (члан 45. став 3),

6) поступи супротно одредбама члана 47. ст. 1, 2. и 3. овог закона,

7) не установи и не води катастар ловишта (члан 49. ст. 1. и 2),

8) дозволи лов члановима ловачког удружења који немају положен ловачки испит и дозволу за држање и ношење оружја (члан 50. став 2),

9) не обезбиједи дозволу за лов и ловну карту (члан 50. став 3),

10) не придржава се цјеновника одстрела и коришћења дивљачи (члан 52. ст. 3. и 4),

11) поступи супротно одредбама члана 58. ст. 1, 2. и 3. овог закона,

12) критично подручје не обиљежи одговарајућом саобраћајном сигнализацијом прописаном законом и подзаконским актима (члан 66. став 3),

13) не изда службену легитимацију и службену књигу ловочувару (члан 76. став 7).

(2) За прекршај из става 1. овог члана казниће се новчаном казном од 300 КМ до 900 КМ и одговорно лице у правном лицу, односно код корисника ловишта.

Члан 84.

Новчаном казном од 1.000 КМ до 3.000 КМ казниће се за прекршај физичко лице ако:

1) прогања или намјерно узнемирава стално заштићену дивљач и привремено заштићену дивљач (члан 7. став 6),

2) лови птице и сисаре корисне за пољопривреду и шумарство, уништава, хвата и присваја младунчад и јаја, оштећује и уништава гнијезда, легла и јаја заштићене и незаштићене дивљачи (члан 14. ст. 1. и 2),

3) хвата дивљач и држи дивљач у затвореном или ограђеном простору (члан 15. став 1),

4) поступи супротно одредбама члана 17. ст. 1, 4. и 5. овог закона,

5) поступи супротно одредбама члана 19. овог закона,

6) поступи супротно одредбама члана 20. овог закона,

7) пушта псе да се без контроле крећу по ловишту (члан 22. ст. 1. и 2),

8) установи узгајалиште дивљачи у ограђеном простору без одобрења Министарства (члан 39. став 2),

9) формира прихватилиште за дивљач без рјешења министра (члан 40. став 4),

10) не дозволи радње и мјере газдовања ловиштем предвиђене ловном основом и годишњим планом газдовања ловишта (члан 48. став 3),

11) поступи супротно одредбама члана 50. ст. 2, 3. и 5. овог закона,

12) врши фото-лов или на други начин користи ловиште без одобрења корисника ловишта (члан 51),

13) поступи супротно одредбама члана 53. ст. 1, 2. и 3. овог закона,

14) износи са подручја ловишта уловљену дивљач, њене дијелове и трофеје дивљачи без пропратнице, односно трофејног листа (члан 55. став 2),

15) поступи супротно одредбама члана 77. став 2. овог закона,

16) на захтјев ловочувара не покаже ловачке и друге исправе или не дозволи преглед улова, оружја, муниције, возила и других средстава за лов и превоз дивљачи и њених дијелова (члан 78. став 2).

**ГЛАВА XI**

**ПРЕЛАЗНЕ И ЗАВРШНЕ ОДРЕДБЕ**

Члан 85.

(1) Уговори о додјели ловишта на коришћење закључени на основу Закона о ловству („Службени гласник Републике Српске“, бр. 60/09 и 50/13) остају на снази до истека уговореног рока.

(2) Након истека уговореног рока из става 1. овог члана, Министарство спроводи процедуру додјеле ловишта на коришћење у складу са овим законом.

(3) Ловне основе ловишта усвојене по одредбама Закона о ловству („Службени гласник Републике Српске“, бр. 60/09 и 50/13) остају на снази до истека периода за који су донесене.

(4) Лиценце физичким лицима за израду ловних основа стечене по одредбама Закона о ловству („Службени гласник Републике Српске“, бр. 60/09 и 50/13) остају на снази до истека периода за који су издате.

Члан 86.

(1) Министар ће у року од годину дана од дана ступања на снагу овог закона донијети:

1) Правилник о систематској класификацији дивљачи (члан 5. став 2),

2) Правилник о условима, начину хватања и држања дивљачи у ограђеном простору (члан 15. став 3),

3) Правилник о коришћењу ловачких паса у ловишту (члан 17. став 7),

4) Правилник о начину давању спортско-рекреационих ловишта на коришћење (члан 32. став 4),

5) Правилник о коришћењу ловишта (члан 45. став 4),

6) Правилник о информационом систему у ловству (члан 47. став 4),

7) Правилник о катастру ловишта (члан 49. став 3),

8) Правилник о дозволи за лов и ловној карти (члан 50. став 7),

9) Правилник о соколарењу (члан 54. став 2),

10) Правилник о обрасцима пропратнице и трофејног листа (члан 55. став 4),

11) Правилник о препарирању дивљачи и држању трофеја (члан 56. став 2),

12) Правилник о вођењу базе података врхунских и вриједних трофеја (члан 57. став 9),

13) Правилник о полагању испита за оцјењивање ловачких трофеја (члан 58. став 5),

14) Правилник о накнади штете причињене кориснику ловишта (члан 67. став 2),

15) Правилник о додјели намјенских средстава за унапређивање ловства (члан 71. став 6),

16) Правилник о полагању ловачког испита (члан 75. став 4),

17) Правилник о ловочувару (члан 76. став 9),

18) Наредбу о времену лова ловостајем заштићене дивљачи (члан 9. став 3),

19) Наредбу о птицама и сисарима корисним за пољопривреду и шумарство (члан 14. став 3),

20) Цјеновник одстрела, коришћења дивљачи и услуга у ловишту (члан 52. став 5).

(2) У року од шест мјесеци од дана доношења прописа из става 1. овог члана, Ловачки савез ће донијети акта из своје надлежности утврђене овим законом.

Члан 87.

До доношења прописа и аката из члана 86. овог закона примјењиваће се подзаконски прописи и акти донесени на основу Закона о ловству („Службени гласник Републике Српске“, бр. 60/09 и 50/13), ако нису у супротности са овим законом.

Члан 88.

Ступањем на снагу овог закона престаје да важи Закон о ловству („Службени гласник Републике Српске“, бр. 60/09 и 50/13).

Члан 89.

 Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНE

 Ненад Стевандић

**ОБРАЗЛОЖЕЊЕ**

**НАЦРТА ЗАКОНА О ЛОВСТВУ**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. тачка 8. Устава Републике Српске, према којем Република, између осталог, уређује и обезбјеђује основне циљеве и правце привредног и технолошког развоја, развоја пољопривреде и села, те мјере за усмјеравање развоја, као и у члану 59. став 2. Устава, којим је прописано да се законом уређује заштита, коришћење, унапређивање и управљање добрима од општег интереса.

Такође, према члану 64. Устава, Република, између осталог, штити и подстиче рационално коришћење природних богатстава с циљем заштите и побољшања квалитета живота и заштите и обнове средине у општем интересу.

Поред наведеног, према члану 70. Устава, Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22.03-020-2300/23 од 19. септембра 2023. године, уставни основ за доношење овог закона садржан је у Амандману XXXII на члан 68. тачка 8. Устава Републике Српске, према којем Република, између осталог, уређује и обезбјеђује основне циљеве и правце привредног и технолошког развоја, развоја пољопривреде и села, те мјере за усмјеравање развоја, као и у члану 59. став 2. Устава, којим је прописано да се законом уређују заштита, коришћење, унапређивање и управљање добрима од општег интереса. Такође, према члану 64. Устава, Република, између осталог, штити и подстиче рационално коришћење природних богатстава с циљем заштите и побољшања квалитета живота и заштите и обнове средине у општем интересу. Поред наведеног, према члану 70. Устава, Народна скупштина доноси законе, друге прописе и опште акте.

Разлози за доношење овог закона садржани су у потреби иновирања појединих његових одредаба с циљем обезбјеђења одрживог газдовања популацијама дивљачи и њихових станишта, те очувања биолошке разноврсности и еколошке равнотеже природних станишта, дивљачи и дивље флоре и фауне.

Ова материја до сада је била уређена Законом о ловству („Службени гласник Републике Српске“, бр. 60/09 и 50/13), а најзначајније разлике између закона који је на снази и предложених рјешења у овом нацрту односе се на сљедеће.

Овим законом прецизније се дефинише ловство као дјелатност од посебног интереса, дивљач као добро од општег интереса, као и начин на који се обезбјеђује остваривање овог општег интереса.

Предложеним рјешењима извршена је подјела надлежности између Министарства пољопривреде, шумарства и водопривреде и Ловачког савеза Републике Српске. Министарство је задржало регулаторна овлашћења и управни надзор над спровођењем овог закона, а остале надлежности у виду јавних овлашћења пренесена су на Ловачки савез. Овај пренос овлашћења има за циљ ефикаснији рад корисника ловишта, као и смањење административних поступака који су до сада били прописани.

Детаљније су уређени односи између корисника ловишта и Министарства, а Ловачки савез је, у складу са предложеним рјешењима, надлежан за организацију и координацију рада корисника ловишта.

С обзиром на то да се у пракси показала потреба, овим законом уређен је начин рјешавања и накнада штете која је настала налетом моторног возила на дивљач. Ради смањења броја штета које настају на овај начин, прецизно су прописане обавезе кориснику ловишта и управљачу јавних путева, те је разграничена одговорност возача моторног возила и корисника ловишта за накнаду причињене штете.

Остале разлике између закона који је на снази и предложених рјешења односе се на терминолошко усклађивање, потпуније уређење, као и техничко побољшање одредаба Закона.

У складу са Смјерницама за консултације у изради прописа и других општих аката („Службени гласник Републике Српске“, број 86/22), обрађивач је овај закон објавио на интернет страници Министарства пољопривреде, шумарства и водопривреде, те извршио консултације са релевантним субјектима из ове области.

Овај секретаријат је упутио одређене сугестије које су се односиле на побољшање формулација текста Нацрта, а које је обрађивач прихватио и уградио у текст Закона. Секретаријат констатује да је овај закон усклађен са Правилима за израду закона и других прописа Републике Српске („Службени гласник Републике Српске“, број 24/14).

Будући да је Републички секретаријат за законодавство утврдио да је овај нацрт усклађен са Уставом, правним системом Републике и Правилима за израду закона и других прописа Републике Српске, мишљења смо да се Нацрт закона о ловству може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-2623/23 од 11. октобар 2023. године, а након увида у прописе Европске уније и анализе Нацрта закона о ловству, установљено је да постоје секундарни обавезујући извори права ЕУкоји су релевантни за предмет уређивања достављеног нацрта, а које је обрађивач користио у његовој изради. Због тога у Изјави о усклађености стоји оцјена „Дјелимично усклађен“. Усклађивање је извршено у одредбама Нацрта које регулишу заштиту дивље фауне у складу са пословима и обавезама ловаца и ловачких удружења. Обрађивач је користио пречишћене текстове Директиве 2009/147/ЕЗ Европског парламента и Савјета од 30. новембра 2009. године о очувању дивљих птица (кодификована верзија) и Директиве Савјета 92/43/ЕЕЗ од 21. маја 1992. године о очувању природних станишта и дивље фауне и флоре.

Директиве ће бити потпуно преузете прописима из области заштите природе и животне средине.

Подаци о изворима права ЕУ и њиховом правном основу, те детаљни приказ усклађивања са наведеним прописима ЕУ садржани су у Изјави о усклађености и упоредним приказима Нацрта закона о ловству са правном тековином ЕУ и праксом и стандардима Савјета Европе. Доношењем овог прописа дјелимично ће се испунити обавезе из члана 108. ССП[[1]](#footnote-1)-а које се односе на сарадњу уговорних страна у области заштите животне средине.

**IV РАЗЛОЗИ ЗА ДОНОШЕЊЕ ЗАКОНА**

Закон о ловству („Службени гласник Републике Српске“, бр. 60/09 и 50/13) донесен је 2009. године и у досадашњој примјени имао је само једну измјену и допуну, и то 2013. године. С обзиром на то да је прошло 13 година од доношења закона и девет година од доношења измјена и допуна закона, а уважавајући чињеницу да је у међувремену дошло до значајно промијењених околности у области ловства, заштите животне средине и области пољопривреде, шумарства и водопривреде, као и досадашње искуство у заштити, узгоју, одрживом коришћењу и сталном побољшавању квалитета фонда дивљачи, станишта и других ловних ресурса, потребно је донијети и нови Закон о ловству. Имајући у виду да су првим измјенама и допунама промијењена 23 члана постојећег закона, нема услова за нове измјене и допуне чиме су се стекли сви потребни услови за доношење новог закона.

Основни циљеви новог закона огледају се у обезбјеђивању одрживог газдовања популацијама дивљачи и њихових станишта на начин и у обиму којим се трајно одржава и унапређује виталност популације дивљачи, производна способност станишта и биолошка разноврсност, што доприноси ефикаснијој реализацији економских, еколошких и социјалних функција ловства, те очувању биолошке разноврсности и еколошке равнотеже природних станишта, дивљачи и дивље фауне и флоре.

Хармонизација правних прописа из области ловства са другим прописима из области заштите животне средине и стварање бољих услова за одрживо управљање ловним ресурсима је значајан конститутивни циљ новог закона.

Новим законом прецизније се уређује газдовање ловиштем и дивљачи, јасније дефинише ловство као дјелатност од посебног интереса, дивљач као добро од општег интереса, те се на недвосмислен начин прописује како се обезбјеђује општи интерес ловства као дјелатности и дивљачи као добра од општег интереса. Из закона се искључују норме које нису предмет закона, већ подзаконских аката, као нпр. Системска класификација дивљачи, а која би, усљед глобалних промјена, могла бити подложна чешћим промјенама, што би захтијевало и чешће промјене у закону.

Врши се прецизнија и рационалнија подјела надлежности ентитетских органа и Ловачког савеза Републике Српске, при чему Влада и ресорно министарство имају регулаторна овлашћења и управни надзор над спровођењем закона, а Ловачки савез извршава пренесене оперативне надлежности, чиме се Министарство ослобађа непотребних оперативних активности и администрирања, које на бољи и ефикаснији начин може вршити Ловачки савез, што је пракса у окружењу (Федерација БиХ, Република Србија и Република Хрватска). На бољи начин се регулишу међусобни односи између корисника ловишта са једне стране и Министарства и Владе са друге стране, при чему Ловачки савез остварује нову улогу, на закону засновану, која се односи на организацију и координацију рада корисника ловишта, првенствено са аспекта надзора над спровођењем пренесених овлашћења код корисника ловишта, али и у другим аспектима.Нове одредбе о дивљачи и њеној заштити довешће до побољшања укупног стања дивљачи, а прописане мјере и овлашћења допринијеће повећаној заштити дивљачи (мјесто и улога интервентног тима).

Дакле, кључне промјене односе се на јасније дефинисање мјеста и улоге субјеката у ловству (Влада, Министарство, Ловачки савез), ефикасније управљање и газдовање ловним ресурсима (Дивљач и њена заштита, Ловишта, Планирање у ловству, Лов и коришћење дивљачи – оружје и друга средства за лов, бесправан лов, Штете и накнада штете–подијељена одговорност**,** могућност осигурања од штете) и Финансијска средстава и кадрови у ловству(намјенска средства – структура и распоред, кадрови и реални услови које требају испуњавати кадрови у ловству, ловочувари-волонтери).

Све предложене измјене и сва предложена побољшања, али и актуелна ситуација и стање у овој области, посебно постојећа нормативноправна регулатива (ловство је дио шумарства, као једне од три цјелине ресорног Министарства), указују на потребу доношења новог Закона о ловству.

**V** **ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Закон садржи укупно 89 чланова, који су подијељени у сљедеће главе.

Главом I – Основне одредбе (чл. 1. до 4) дефинише се област која се уређује овим законом, као и газдовање ловиштем и дивљачи. Битне одредбе наглашене су у члану 2. став 2. у којем је прописано да је дивљач природно богатство и добро од општег интереса које ужива посебну бригу и заштиту Републике Српске. Остваривање општег интереса у области ловства контролише Влада Републике Српске. Наведеним власничким односима усклађено је управљање и газдовање ловним ресурсима са међународним нормама и стандардима, као и законодавством из окружења. Омогућена је контрола овог добра од општег интереса кроз одрживо газдовање популацијом дивљачи на начин и у обиму којим се трајно одржава и унапређује виталност популације дивљачи, производна способност станишта и биолошка разноврсност. Чланом 4. дефинисана су значење израза и појмова употријебљених у овом закону.

Главом II – Дивљач и њена заштита (чл. од 5. до 22), чл. од 5. до 13. прописана је подјела дивљачи према систематској класификацији, на породице и врсте из класе сисара и породице и врсте из класе птица, као и начин утврђивања систематске класификације дивљачи. Прописано је значење заштите дивљачи, степен заштите дивљачи и подјела на трајно заштићену, ловостајем заштићену и привремено заштићену дивљач, побројане су врсте заштићене дивљачи из класе сисара и породице и врсте из класе птица, као и врсте незаштићене дивљачи које су на подручје Републике нашле своје станиште стално, повремено или у пролазу. Предвиђена је могућност насељавања алохтоних врста дивљачи у ловиште или узгајалиште, чему претходи сагласности Министарства. Законом су прописани субјекти који врше праћење стања популација ријетких и угрожених врста дивљачи у ловишту. Члановима од 14. до 22. прописане су прецизно забране, односно недозвољене активности у ловишту и мјере заштите за све врсте дивљачи. Прописано је да предсједник Ловачког савеза рјешењем именује интервентни тим и прописује њихове задатке у складу са овим законом, и то за потребе рјешавања нежељених ситуација, хватања и обиљежавања крупних звијери (медвјед, вук и рис), као и њихово спасавање. Прецизирано је која активност се сматра ловом и на који начин се изводи, као и којим средствима и у којим ситуацијама је забрањено да се лови дивљач. У овом нацрту закона пооштрене су мјере и надзор кретања лица у ловишту са ватреним оружјем, ловачким псима и другим средствима за лов.

Главом III – Ловишта (чл. од 23. до 40), чл. од 23. до 33. прописано је прецизно шта је ловиште, газдовање ловиштем и гајење дивљачи, врсте ловишта по намјени, минималне површине ловишта у односу на намјену и надморску висину, шта су ловна и неловна површина у ловишту, ловнопродуктивне и ловнонепродуктивне површине. Остављена је могућност да ловишта могу да буду отворена и ограђена. Прописане су надлежности Владе и Министарства приликом установљавања ловишта по намјени, начин њихове додјеле корисницима, субјекти који по основу закона могу стећи статус корисника ловишта на основу уговора закљученог са Министарством на период од десет година, као и разлози због којих се ловиште може одузети од корисника и коме привремено додијелити. За коришћење ловног фонда корисницима ловишта прописано је плаћање накнада, чију висину и начин плаћања одређује Влада, као и начин утрошка ових средстава. Прописана је и могућност да се у привредном ловишту може дати на концесију планирани одстрел дивљачи уз обављање ловне дјелатности страном или домаћем правном лицу које испуњава законске услове, као и период на који се даје. Новина у овом нацрту је оснивање прихватилишта за дивљач за које су прописани услови, разлози и намјена његовог оснивања. Надаље, остала је могућност установљава узгајалиште дивљачи у ограђеном простору, за које су такође прописани услови и намјена установљавања.

Главом IV – Планирање у ловству и катастар ловишта (чл. од 41. до 49), на нов начин стратификују се планска документа, при чему је и даље кључан документ Програм развоја ловства Републике Српске, али се уводе и неки нови, као што је План управљања крупним звијерима, при чему су дефинисане надлежности Министарства и Ловачког савеза приликом његовог доношења. Измјене се односе и на субјекте овлашћене за израду ловних основа на начин да је овим законом Ловачки савез овлашћен за њихову израду. Ловна основа разрађује се годишњим планом који се доноси за текућу ловну годину. Прописано је вођење евиденција и документације о извршеним радовима и спроведеним мјерама у ловишту планираним ловном основом и годишњим планом, као и обавеза кориснику ловишта да установљава и води катастар ловишта на начин који прописује Министарство.

Главом V – Лов и коришћење дивљачи (чл. од 50. до 59) прописано је шта лов дивљачи обухвата, ко, како и под којим условима може ловити, промет уловљене дивљачи, а отклоњена је и досадашња недоумица у законској регулативи у вези са комерцијалним ловом, на начин да је јасно прописано шта подразумијева и под којим се условима изводи. На нови начин дефинисано је оружје којим се може ловити дивљач у складу са међународним стандардима и стандардима произвођача ловачког наоружања и у односу на врсту дивљачи која се лови. Прописана је могућност лова соколарењем и другим врстама птица грабљивица, као и услови за извођење овог начина лова. Прописан је начин и рок обраде ловачких трофеја и обавеза корисницима ловишта да достављају податке за трофеје из трофејног листа Министарству. Нацртом закона прописано је именовање републичког тијела чија је улога оцјењивање и рангирање врхунских трофеја, утврђивање Листе републичких првака и врхунских трофеја која се објављује у „Службеном гласнику Републике Српске“, чиме је отклоњен недостатак у закону који је на снази. Ловачки савез је позициониран на нови начин и са пренесеним, односно уступљеним јавним овлашћењима која врши у складу са овим законом. Таксативно су наведене надлежности Ловачког савеза које имају за циљ ефикаснији рад свих корисника ловишта, смањење непотребног администрирања и оптимизација времена у спровођењу одређених активности које су везане за пренесена овлашћења.

Главом VI – Штете и накнада штете (чл. од 60. до 68) прописана је обавеза кориснику ловишта, власницима и корисницима земљишта и водених површина на подручју ловишта, као и управљачима јавних путева и других јавних добара, да предузимају све мјере ради спречавања штете коју дивљач може причинити људима или њиховој имовини. Прописан је нови модел „подијељене одговорности“ – више субјеката у складу са њиховим доприносом настанку штете од дивљачи и штете на дивљачи (Република, локална заједница, Предузеће за управљање јавним путевима, корисник ловишта, правно и/или физичко лице које је допринијело настанку штете или је директно проузроковало штету). Нови модел експлицитно неутралише могућност да штету сноси само један субјекат или корисник ловишта, те су прописани извори средстава који би били укључени у накнаду штете, а који не захтијевају нова, додатна средства, већ расподјелу постојећих расположивих средстава уз учешће власника и корисника ловних ресурса, те других субјеката који имају допринос у настанку штете. Новина у овом нацрту закона је надокнада и начин рјешавања штете која настаје налетом аутомобила на дивљач. Ради смањења штета и отклањања могућности настанка штета налетом возила на дивљач у саобраћају, јасно су прописане обавезе кориснику ловишта и управљачу јавних путева, као и случајеви у којима је одговоран возач, а у којим корисник ловишта за надокнаду причињене штете. Прописано је и да су за штету коју приликом лова учине ловци и ловачки пси одговорни починиоци, односно власници ловачких паса.

Главом VII – Средства за заштиту, узгој дивљачи и унапређивање ловства (чл. од 69. до 71) прописано је да се потребна средства за обнову, заштиту, одрживо коришћење и стално побољшавање квалитета ријетке, вриједне и угрожене дивљачи обезбјеђују из накнаде за коришћење ловног фонда и дијела концесионе накнаде за коришћење планираног одстрела дивљачи, уз обављање ловне дјелатности у привредном ловишту и од два посто од укупне вриједности накнаде за унапређивање општекорисних функција шума, коју на рачун јавних прихода уплаћују полугодишње и по завршном рачуну сва правна лица која своју дјелатност обављају на територији Републике, као и пословне јединице или дијелови правних лица чије је сједиште ван Републике. Прописан је начин и намјена коришћења средстава прикупљених на наведени начин, као и да министар прописује критеријуме, услове и начин додјеле и коришћења средстава.

Главом VIII – Кадрови у ловству (чл. од 72. до 79) утврђени су услови примјерени реалном стању код корисника ловишта. Поред досадашњих рјешења уведена је могућност да корисник ловишта у оквиру ловочуварске службе ангажује, када оцијени да је то потребно, и ловочуваре-волонтере. Јасније су дефинисана овлашћења и одговорности припадника ловочуварске службе и статус ловочувара као службеног лица које врши заштиту ловишта и дивљачи. Посебна пажња у Нацрту закона посвећује се образовању ловочувара и стручних лица, а јасно су прописани услови које требају да испуњавају и начин њиховог ангажовања код корисника ловишта. Такође, прописана је обавеза и начин полагања ловачког испита за ловце приправнике.

Главом IX – Надзор (чл. 80. до 81) дефинише се управни надзор над спровођењем овог закона и прописа донесених на основу њега и прописује се да то врши Министарство, а инспекцијски надзор у складу са овим законом и прописима донесеним на основу овог закона врши Инспекторат.

Главом X – Казнене одредбе (чл. 82. до 84) прописани су прекршаји за правна лица, одговорна лица у правном лицу, кориснике ловишта и физичка лица, као и новчане казне које је могуће изрицати за одређене прекршаје.

Главом XI – Прелазне и завршне одредбе (чл. од 85. до 89) дефинисан је статус уговора о додјели ловишта на коришћења, ловних основа и лиценци за израду ловних основа, закључених, израђених и стечених за вријеме важења Закона о ловству („Службени гласник Републике Српске“, бр. 60/09 и 50/13). Такође, у истом поглављу дефинисани су називи и рокови за доношење подзаконских аката на основу овог закона, те објављивање и ступање на снагу овог закона.

**VI УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

Учешће јавности у изради овог закона обрађивач је, у складу са Смјерницама за консултације у изради прописа и других општих аката („Службени гласник Републике Српске“, број 86/22) и чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18), обезбиједио тако што је текст Преднацрта закона објављен на интернет страници Министарства пољопривреде, шумарства и водопривреде са роком од осам дана ради достављања примједаба и сугестија, те га је на тај начин учинио доступним свим заинтересованим органима, организацијама и појединцима.

Такође, одржан је већи број консултација са корисницима ловишта. Преднацрт закона достављен је Ловачком савезу Републике Српске. Све оправдане примједбе и сугестије на овај закон су уважене и уграђене у текст Закона.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊУ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

 Увидом у Нацрт Закона о ловству и Образац 1. процјене утицаја закона, Министарство привреде и предузетништва, у Мишљењу број: 18.06-020-2538/23 од 10. октобра 2023. године, констатује да је обрађивач спровео сљедеће методолошке кораке процјене утицаја прописа:

 Нацрт закона је планиран Програмом рада Владе Републике Српске и Програмом рада народне Скупштине за 2023. годину.

У вези са проблемом који се жели ријешити, обрађивач наводи да постоје проблеми у функционисању органа ловачког удружења у поступку избора руководства, као и да ловачка удружења нису усклађивала статут са статутом Ловачког савеза јер функционишу према Закону о удружењима и фондацијама па им ова обавеза није прописана. Дисциплински поступак код ловачких удружења, односно корисника ловишта није прецизиран и самим тим није у неким случајевима поштован, што се негативно одражава на корисника ловишта. Корисник ловишта као послодавац и Ловачки савез обезбјеђују све услове за ловочуварску службу, а не учествује као послодавац у организовању полагања ловачког испита за своје запослене, као један од услова, већ то ради Министарство. Такође, не постоји законски основ за именовање интервентног тима за рјешавање нежељених ситуација и употребу инјекционе пушке за хватање (умиривање), као ни план за управљања и збрињавање крупних звијери. Један од проблема у пракси је страдање дивљачи у саобраћају. Возачи који ударе дивљач моторним возилом не сносе штету ловишту и не одговарају, већ подносе тужбе против корисника ловишта на које често пада терет трошкова спора и накнаде штете.

Циљ који се жели постићи доношењем закона је заштита ловства као дјелатности од посебног интереса и дивљачи као добра од општег интереса, а као посебне циљеве обрађивач наводи: обезбјеђење одрживог газдовања популацијама дивљачи, очување биолошке разноврсности, коришћење дивљачи и ловишта на начин и у обиму којим се трајно одржава и унапређује виталност популације дивљачи, еколошка равнотежа природних станишта, дивљачи и дивље фауне и флоре.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези саутицајем на јавне буџете,утврђено је да Нацрт закона неће имати директног утицаја на јавне буџете јер се средства обезбјеђују на начин да корисник ловишта за коришћење планираног одстрела дивљачи уплаћује годишњу накнаду буџету у прописаном проценту и та средства се враћају корисницима за одржавање ловишта, исто као и накнаде од додјеле концесија које се користе за развој и унапређење ловства.

У вези саутицајем на пословање, обрађивач наводи да се очекује позитиван утицај у погледу боље организације корисника ловишта и пословне активности у области ловства, као и смањење административних поступака због информационог система који је тренутно у тестној фази. Министарство је задржало регулаторна овлашћења док се Нацртом закона Ловачком савезу проширују јавна овлашћења у односу на важећи закон (израђује ловне основе за кориснике ловишта, одлучује као другостепени орган у дисциплинским предметима корисника ловишта, даје претходну сагласност на статут корисника ловишта, организује едукације и припреме за полагање ловочуварског испита, врши ажурирање листе врхунских трофеја, утврђује приједлог Плана управљања крупним звијерима, даје мишљења на Програм развоја ловства и др.). Такође, Нацрт прецизира одговорност и обавезу корисника ловишта, као и обавезу и одговорност управљача јавних путева и тиме се рјешава проблем накнаде штете проузроковане ударом на дивљач на јавним путевима.

Нацрт закона утврђује увођење нове формалности, односно сагласност за оснивање прихватилишта за дивљач, које се може основати на захтјев корисника ловишта што ће му представљати трошак, али ће истовремено бити референца у спровођењу мјера заштите дивљачи. Такође, Нацрт закона прописује измјену двије постојеће формалности:

– Рјешење о издавању лиценце за израду ловних основа – према важећем закону израду ловних основа радила су правна лица регистрована за пројектовање у ловној дјелатности која су утврђивала субјективно цијену овог документа, који је за корисника велики трошак, а према Нацрту закона Ловачки савез ће радити израду ловних основа својим чланицама према повољнијим условима (кроз чланарину), те ће се тиме смањити трошак корисницима ловишта;

– Увјерење о положеном ловочуварском испиту – промијењени су услови које ловочувар треба испуњавати, као и да се испит полаже пред комисијом коју именује Ловачки савез са минимумом трошка за своје чланице, ловачка удружења и друге кориснике ловишта.

 У вези сасоцијалним утицајем, утврђено је да ће Нацрт закона имати позитиван утицај на друштво јер индиректно подстиче укључивање, удруживање и организовање ловаца што ће имати позитиван допринос у ловишту и остваривање организованије заштите становништва од дивљих животиња, што ће укључивати и већу заштиту ових животиња.

 У вези саутицајем на животну средину,утврђено је да Нацрт закона има директан позитиван утицај кроз заштиту, очување и унапређивање станишта дивљачи. Нацртом закона се обезбјеђује одрживо газдовање популацијама дивљачи и њихових станишта на начин и у обиму којим се трајно одржава и унапређује виталност популације дивљачи, производна способност станишта и биолошка разноврсност, чиме се постиже испуњење економских, еколошких и социјалних функција ловства, те очување биолошке разноврсности и еколошке равнотеже природних станишта, дивљачи и дивље фауне и флоре. Као једна од мјера уводи се именовање интервентног тима за рјешавање нежељених ситуација и збрињавање крупних звијери и употребу инјекционе пушке за хватање, те могућност оснивања прихватилишта за дивљач и на тај начин ће се привремено или трајно збрињавати озлијеђене и болесне јединке и јединке које су одузете из заточеништва.

У погледу осталих методолошких корака процјене утицаја прописа, обрађивач наводи да су консултације обављене са Ловачким савезом и корисницима ловишта, а Преднацрт закона је објављен на интернет страници Министарства. Најзначајнији приједлози који су уграђени у текст Нацрта закона су доношење Прогама развоја ловства и овлашћење Ловачком савезу за израду ловних основа.

Када је у питању праћење спровођења прописа, обрађивач наводи да управни надзор над спровођењем закона врши Министарство, а неки од показатељи за праћење и вредновање примјене закона су ловна основа, годишњи план коришћења ловишта, катастар ловишта и трофејне вриједности.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу са Одлуком о процјени утицаја прописа.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.

1. Споразум о стабилизацији и придруживању између Европских заједница и њихових држава чланица, с једне стране и БиХ, с друге стране („Службени гласник БиХ – Међународни уговори“, број 10/08). [↑](#footnote-ref-1)